DANO: Bible NT
Galatians (Galesia) 5:22-23
22 Ne neiha Oꞌmosoꞌmi Sikalahuꞌ neꞌmo luteuꞌ gono do neivo neꞌmi gihile nene neꞌmine monovo ogo molo minelesune: Lute ngemo nasahiliꞌ o-ngedaaꞌ idoꞌ muludeuꞌ lamineꞌ gelaaꞌ idoꞌ gopo gate gelamo lamino minaaꞌ idoꞌ lizeboloꞌ molaniꞌ initeꞌ ikevo ma goloso gelamo zou lo minaaꞌ idoꞌ mangi gatulo ogo minaaꞌ idoꞌ initeꞌ ogo molo olo ma nene eveneꞌ goꞌine izamo monovote lisihetotikovoꞌ ogo molo ogaꞌ
23 idoꞌ lemo zou lo minaaꞌ idoꞌ gomuꞌ lemeni dameni goloso nene gohi ogalone lo ningosa minelone. Aꞌmine neꞌmine monovo lamineꞌ nene ogo molo ogakumuꞌ louꞌ gamazi ma neꞌmine amaaꞌ ve lo minineꞌ ma nomive.


IZESUꞌ KILISITOꞌNIMUꞌ GAMAZI LAMINEꞌ LUKAꞌ GIZINEꞌ
Lukaꞌ Gizineꞌ Luhuvo Nitekumuꞌ Gomuꞌ Gataaꞌ Gamazi
Mene buku neꞌmo nene Izesuꞌ Kilisitoꞌ monovo danavaꞌvemuꞌ lo sotoꞌ neive. Monoꞌ noso holo-ngedaaꞌ ive Zohaneꞌ sotoꞌ idotiꞌ apiꞌ ogo losa eiꞌ asiꞌve Izesuꞌ sotoꞌ ineꞌ monovomukisi lineꞌ. Izesuꞌ ogo molo ineꞌ initekumukisi idoꞌ lineꞌ initeꞌ vaikumukisi lo sotoꞌ neive. Idoꞌ Zuda ve nabalite Izesuꞌ monoꞌ apize ngimineꞌ meheꞌine imaniꞌ monovomukisi idoꞌ bililizave li engiꞌ ebeꞌningutiꞌ Loma veti ngamaniloꞌ gizebo ve ve nabalite aꞌninguꞌ nadi milahe nemukisi lo neive. Idoꞌ helosa nelotiꞌ gamene setohamo ogo vavo gohi otineꞌ monovomukisi lo sotoꞌ ogo idoꞌ gamene ma izipahala zuhola sotoꞌ o ngimingumukisi lo neive. Lumola nene Oꞌmosoꞌmo Okulumokuko gohi nado eleꞌmizo dizihe nemuꞌ losa osuꞌ lo neive.
Mataioꞌ ve Malekoꞌ ve Zohaneꞌ ve gizaniꞌ bukuuꞌ nomineꞌ gamazi mukiꞌ nene mene bukuuꞌ neive. Ma nene neꞌmino neive. Monoꞌ noso holo-ngedaaꞌ ive Zohaneꞌ sotoꞌ ineꞌ gamazi idoꞌ Izesuꞌ sotoꞌ ineꞌ monovo mukiꞌ idoꞌ sipisipi izeloꞌ gizebo velite Izesuꞌ izipeloꞌ neivo vi ningi-daniꞌ idoꞌ Samalia ve lamineliꞌmi aneza gamazi idoꞌ ve maliꞌmi gipele vo tolovo ingumuꞌ idoꞌ heneni vesi Lasalongumukisi idoꞌ heneni veꞌmo gala gele lamineꞌ amingumukisi nene lo neive.
Mene buku giziveliꞌmo nene Aposolo buku nesi gize neive. Aꞌmine buku setaꞌ gizinguꞌ nene gulive ma sainimi amineꞌ neineꞌza gamene galaꞌmudatiꞌ vomine aꞌmine buku setaꞌ nene Lukaꞌ gizineꞌ ve laniꞌ ve. Monoꞌ Godolo Gosohokuꞌ Lukaꞌ gulive nene gamene setohamovoꞌ lo neive. (Kolosa 4:14, Hilemoniꞌ 24: idoꞌ 2 Timoteoꞌ 4:11). Idoꞌ aꞌmine Pauloꞌ gizeꞌmo moningutiꞌ ningo nogiluneꞌ nene Lukaꞌ aza tota gono daaꞌ ive minaaniꞌ neive lo noningune. Lukaꞌ aza Pauloꞌ monoꞌ gamazi lo-ngimidaa makaꞌ vii idoꞌ Pauloꞌni luvono giti hulilisa nalaꞌ numunguꞌ lasi goniꞌve nigili-davo Lukaꞌ aza minidaa ote minineꞌ. Aposoloꞌ buku linge mala nene Lukaꞌ aza tiꞌ lo gize neive: Initeꞌ neꞌmine une idoꞌ ne ebeꞌ mala vune lo gize neineꞌ nenako laza aꞌmine gamenela nene Paulokisi makaꞌ monikesineꞌ neive lo ningo nogilune. Lukaꞌ aza Zuda ve minamineꞌ ve. Eveneꞌ mukiꞌ nete gilaniꞌ nene nGiliki ve minineꞌ ve li gilaniꞌ.
Eveneꞌ linge malite gilaniꞌ nene Adiokia ebekutiꞌ ave ve li gilaniꞌ. Idoꞌ eveneꞌ linge ma nete gilaniꞌ nene Hilipi ebekutiꞌ ave ve li gilaniꞌ. Aza nene Izesuꞌni ma ningamineꞌza Izesuꞌni ningave mukikisi gamazi laniꞌ ve. Lukaꞌ aza bukuꞌve nene eveneꞌ gulive Teohiloꞌ ve lo minineꞌ nene gizo hulo-dineꞌ. Lukaꞌ luhuvo niteꞌ gizingutiꞌ nene laza Teohiloꞌ nene guvelesi ve minaniꞌ neive lo noningune. Neꞌmine lo noninguneꞌza aza nene naniꞌmine ve minihe nemuꞌ nene ma gele osuꞌ lo gelamune. Laza nene mo tiꞌ lo ningo gele none. Lukaꞌ aza luhuvo niteꞌ Teohiloꞌni gizo hulo-dineꞌ nene eveneꞌ malitesi gatilizave lo gele mino gizo hulineꞌ ve.
Lukaꞌ luhuvo niteꞌ gizineꞌ nene nGiliki aleve Izesuꞌnimuꞌ ningi gililizangumuꞌ hize eleꞌ o-ngedelive lo gizineꞌ ve li eveneꞌ mukilite gilaniꞌ. Lukaꞌ gizineꞌ gamazi neꞌmo Izesuꞌ monovolo ma lelebizaaꞌ neive. Adoꞌ Izesuꞌ aza Oꞌmoso neineꞌza eveneꞌ gihile nesi loloꞌ ogo neineꞌ nene lelebizaaꞌ neive. Idoꞌ eveneꞌ ma eveneꞌ linge mukiꞌ nete engikumuꞌ gilavo haza niteꞌ nizanikisi idoꞌ eveneꞌ goloso nizanikisi nene Izesuꞌ lulo atoliꞌmine ogo ngeme neineꞌ nene lelebizaaꞌ neive. Adoꞌ eveneꞌ gohoꞌ gahaliꞌ nizahe veneꞌ nizahe idoꞌ izipe ngomo nizahe lihimeloꞌ ve nizahe aꞌneꞌmine evenekisi nene lulo atoliꞌmine ogo ngeme neineꞌ nene lelebizaaꞌ neive. Lukaꞌ aza eveneꞌ nete Izesuꞌ nene neꞌmine ve do nguꞌ izelesa aniꞌ ve li gililizave lo gelo luhuvo niteꞌ mene gizineꞌ ve.
1
Lukaꞌ Aza Teohiloꞌni Luhuvo Niteꞌ Gize Noemo Ganaꞌ Gatelive Lo Neꞌmi Monovo Lo-emo Gizineꞌ Gamazi
1-4 Eveneꞌ Naba Teohiloꞌ, Gaza Izesuꞌnimuꞌ li-gimaniꞌ gamazi nene mo laminetokovoꞌ li-nimikeve lo geleline lo luhuvo niteꞌ mene nogize-giduze. Ningezo. Ee, leliꞌ vovoteuꞌ sotoꞌ aniꞌ initeꞌ nene apiꞌ ogo sotoꞌ idotiꞌ ningave linge ma nene aꞌmine sotoꞌ ineꞌ monoꞌ gamaziꞌmi gonoloꞌ ve liliꞌ igi mini lelita li hulikevo eveneꞌ mukiꞌ nene aꞌmine li hulaniꞌ gamaziloꞌ nene eꞌmeti di lisiheꞌ igi luhuvo gizaniꞌ ve. Idoꞌ neꞌmine angumukisi idoꞌ aꞌmine Izesuꞌ gono do ogo molo minineꞌ initeꞌ mataꞌ apiꞌ ogo sotoꞌ oꞌmo oꞌmo vo miningumuꞌ nene naza aꞌmineꞌmi monovo danavaꞌve ngomoꞌ nabaꞌ nene viseꞌ ogo gelekaꞌ gelekaꞌ ogo gele osuꞌ luvoniꞌ nenako nemukisi nene nazasi aꞌmine sotoꞌ ineꞌ initeliꞌmi gamaziꞌve nene do lisiheꞌ ogo luhuvo gizeloniꞌ nene lamineꞌ oloseive losa geiꞌ nene nogize-giduve.
Zohaneꞌ Sotoꞌ Ilingumuꞌ Zakaliaꞌni Angeloliꞌmo Lo-imineꞌ Gamazi
5 Naza tiꞌ lo nolo-gimuve: Helodeꞌ aza Zudaia misubouꞌ guvelesi ve naba loloꞌ ogo minineꞌ gameneuꞌ nene evenetoꞌ medelo mino Oꞌmoso initeꞌ lehize-daaꞌ ive ma minineꞌ nene gulive Zakaliaꞌ ve. Aza nene evenetoꞌ medeli mini Oꞌmoso initeꞌ lehizi-daaꞌ ave Aloniꞌ aꞌvopilemoꞌ zuhoutiꞌ mino idoꞌ Oꞌmoso initeꞌ lehizi-daaꞌ gono senisi senisi igi daaꞌ aniꞌ mulise ma Abiaꞌ muliseutiꞌ minineꞌ ve. Idoꞌ veneꞌ ma do minineꞌ gulive Elisabeteꞌ nesi nene Aloniꞌ aꞌvopilemoꞌ zuhoutiꞌ minineꞌ ve. 6 Ingine sitaꞌ nene Guvelesi veꞌmo louꞌ gamazi lo huko lineꞌ vaitoꞌ nene eꞌmeti mini gamaziꞌinesi nomineꞌ aleve mini Oꞌmosoꞌmi veleloꞌ nene eveneꞌ lisiheꞌ minasineꞌ ve. 7 Eveneꞌ lisiheꞌ minasineꞌza Elisabeteꞌ nene gohuno lizo neivo ingine nene izipahaꞌinesi gidami mini setatoꞌ nene ozoho mili minasineꞌ ve.
8 Idoꞌ Zakaliaꞌ zuho muliselite Zelusalemi ebekuꞌ monoꞌ numuno nabauꞌ nene gono dalizadoꞌ vavo Zakaliaꞌ nene Oꞌmoso initeꞌ lehize-daaꞌ gono Oꞌmosoꞌmi veleloꞌ dokaꞌ dokaꞌ ogo neivo 9 aꞌmine Zakaliaꞌ muliseutiꞌ nene kekeize lo minineꞌ monoꞌ numuno lulouꞌ dizo unuvo lamineꞌ ogaꞌ ineꞌ initeꞌ nene olokuꞌ gizo Oꞌmoso emelive ma di kegesilisa evenetoꞌ medeli mini Oꞌmoso initeꞌ lehizi-daaꞌ aveti monovoloꞌ eꞌmeti eveneꞌ maliꞌmi gulive di sotoꞌ igaꞌ zohikuꞌ zohiꞌ ikevo Zakaliaꞌ guliveꞌve sotoꞌ ogavo di kegesi-daniꞌ ve. 10 Di kegesi-dikevo unuvo lamineꞌ ogaꞌ ineꞌ initeꞌ olokuꞌ gizi Oꞌmoso imilizaniꞌ gamene ogavo eveneꞌ mukiꞌ nene monoꞌ numuno naba heta nene mulise mili mini Oꞌmosola li nizavo engitoꞌ medelo Zakaliaꞌ aza monoꞌ numuno kekeize lo mininguꞌ nene dizo aꞌmine unuvo lamineꞌ ogaꞌ ineꞌ initeꞌ nene gizo Oꞌmoso noimivo 11 Guvelesi veꞌmi angeloꞌ maliꞌmo sotoꞌ o emo unuvo lamineꞌ ogaꞌ ineꞌ initeꞌ gizaaꞌ aniꞌ holomo neꞌmi zamela ote minineꞌ. 12 Ote neivo Zakaliaꞌ ningosa upuhoꞌ ogo golise gelo minineꞌ ve. 13 Golise gilineꞌza angeloꞌ neꞌmo tiꞌ lo lo-imineꞌ: Zakaliazo, gaza golise gelamozo. Oꞌmosoꞌmo ezela lokaꞌ lokaꞌ naineꞌ initekumuꞌ nene mo gele gemave. Nemuꞌ elengaho Elisabeteꞌ nene gipa ma gedeleseize. Gulive nene Zohaneꞌ ve lo molalosane. 14 Idoꞌ gaza nene mulungauꞌ lamineꞌ goloso gelo golize izelesane. Idoꞌ eveneꞌ linge mukiꞌ nesi nene eiꞌ sotoꞌ ilingumuꞌ lamineꞌ gililisave. 15 Aza nene Guvelesi veꞌmo gilivo eze veleloꞌ nene eveneꞌ naba neꞌmine mineleseive. Aza nene vaini nososi mo namo sipaki ogaꞌ noso ato atoꞌ nesi nene mo namoloseive. Idoꞌ aza nene izelehi mulunouꞌ neivo minilidokisi nene Oꞌmosoꞌmi Sikalahuꞌ neꞌmo lulouꞌ minevo dovoꞌ ogo minivo Oꞌmosoꞌmi gono dalive lo eleꞌmize molaloseive. 16 Neꞌmine ogo aza neve Isilaeleꞌ aleve linge mukiꞌ nene aka golosoloꞌ nivangutiꞌ nene engiꞌ Guveꞌinesi ve Oꞌmosola do tineꞌ molo-ngedeleseive. 17 Idoꞌ aza nene gomuꞌ polohete Eliaꞌ eiꞌ amuzo idoꞌ emeni dameni neꞌmine do otuhosa Guvelesi ve nene gomuꞌ molo emo novo meꞌninge nete izipahaꞌine nene monovo do goloso goloso i-ngidamavo laminivoꞌ minilizave lo do hamoꞌ o-ngedo idoꞌ hokolizeꞌ igi bikiheti igaꞌ ave nene eveneꞌ lisiheꞌ laminelite gili daaꞌ naniꞌ monoꞌ nene lo-ngemavo gili dalisave. Neꞌmine ogo Guvelesi ve alingumuꞌ nene eveneꞌ ma ingine eze evenele zuho ma liliꞌ igi eꞌmetilizadoꞌ lisiheꞌ gehepeve i minilizave lo do lisiheꞌ o-ngedeleseive. Nemuꞌ aꞌmine gipa nene sotoꞌ ogavo gazasi eveneꞌ linge mukikisi longolize izilisave. 18 Angeloꞌ aza neꞌmine lavo Zakaliaꞌ tiꞌ lo longoꞌ o-dineꞌ: Nazasi eleꞌnahosi nene mo eleni vani molokusineꞌ nenako gipeꞌne ma gedelongumuꞌ nolo-nemaineꞌ nene mo laminetoꞌ lo-nemaneꞌ neive lo nado gelelove. 19 Neꞌmine lavo angeloꞌ aza tiꞌ lo lo-imineꞌ: Naza nene Oꞌmosoꞌmi veleloꞌ minaaꞌ nouvoniꞌ angeloꞌ nGabilieleꞌ ma ne nouve. Oꞌmoso asiꞌve nene geiꞌ gamazi lo-gemo idoꞌ gamazi lamineꞌ lo-gimuvoniꞌ nemukisi lo-gemelongumuꞌ nene nimiselavo nouve. 20 Nemuꞌ nene gelezo. Gaza neniꞌ gamazi luvoniꞌ gele eleꞌvoleꞌ amaneꞌ nemuꞌ nene gamazi lamo tihine hizo nanivo aꞌmine luvoniꞌ initekumuꞌ nene gameneꞌveloꞌ lisiheꞌ ogosa ogo gihile izeleseive. Idoꞌ neꞌmine ogavo gaza gohi gamazi lolosane.
21 Idoꞌ eveneꞌ nete monoꞌ numuno nabaꞌmi heta mini Zakaliaꞌ geto nonida lemo alihe li ezemuꞌ gizebo igi minaniꞌza angeloꞌ neꞌmo gamazi lo-emo minidiꞌmo nene gamene haꞌna mino lemo heta amivo nemuꞌ nene eveneꞌ ingine gaꞌine mukiꞌ gili minaniꞌ ve. 22 Neꞌmine igi nizavo Zakaliaꞌ aza heta lemo aniꞌza gamazi ngelo lamilineꞌ ogavo tihine hize mino eveneꞌ gamazi lo-ngemelesa nene anadunuꞌ avazahavoꞌ o-ngimineꞌ ve. Neꞌmine noo-ngimivo eveneꞌ nete aza nene monoꞌ numunguꞌ nene initeꞌ ma veleloꞌ o molo noloseive li gilaniꞌ. 23 Idoꞌ Zakaliaꞌ nene aꞌmine gonoꞌve nene do do vo neivo gono do do vilineꞌ gameneꞌve nene osuꞌ lavo Zelusalemi numuno ebeꞌ nene hulo numuꞌvela tineꞌ molo vineꞌ. 24-25 Idoꞌ nelotiꞌ alingeꞌ nene elenaho Elisabeteꞌ neve izipahala minavo tiꞌ lo lineꞌ: Idise naza izipahaꞌne minineꞌ nene Guvelesi veꞌmo neze ninge lamineꞌ do gohuno lizo minuvongumuꞌ eveneliti veꞌnidoꞌ novozo helo minaaꞌ uvoniꞌ nene gohi nenita novozo minamilive lo gelavo izipahaꞌne minineꞌ ve. Neꞌmine lo mine haleko neivo ikeꞌni faef (5) nene ogo vineꞌ ve.
Izesuꞌ Sotoꞌ Ilingumuꞌ Maliaꞌni Angeloliꞌmo Lo-imineꞌ Gamazi
26 Elisabeteꞌ nene izipahala minavo neivo ikeꞌni sigisi (6) neꞌmine ogo vavo Oꞌmoso neꞌmo angeloꞌ nGabilieleꞌni nene imiselavo nGalilaia misubouꞌ numuno ebeꞌ ma gulive Nasaletela lemo aniꞌ. 27 Aꞌmida nene alungo olihe veloꞌ vamineꞌ alu ma gulive Maliaꞌ nene Zuda veti guveꞌinesi ve naba Davidiꞌ aꞌvopilemoꞌ zuhoutiꞌ ve ma gulive Zoseheꞌni izeni imikaniꞌ alu neida lemo aniꞌ. 28 Angeloꞌ aza ogo aꞌmine alu Maliaꞌni nene meseꞌ aseka lo-do tiꞌ lo lo-imineꞌ: Guvelesi veꞌmo ninge lamineꞌ do hize eleꞌ o-gidivo naneꞌ veneꞌ gaza nabe. Guvelesi ve nene geikisi neive. 29 Neꞌmine lo lavo Maliaꞌ aza aꞌmine meseꞌ aseka lo-do lineꞌ gamazi nemuꞌ nene monovo nanitekumuꞌ lihe lo gopo gala gelo minineꞌ. 30 Neꞌmino neivo angeloꞌ aza tiꞌ lo lo-imineꞌ: Maliazo, gaza gehelele izamivoo. Oꞌmosoꞌmo geiꞌ nene ninge lamineꞌ dave. 31 Gaza gelezo. Gaza nene mo izipaha minavo gipe ma gedelesange. Guliveꞌve Izesuꞌ ve lo molalosane. 32 Aza nene eveneꞌ naba loloꞌ ogo mineleseive. Neꞌmine ogo neivo eikumuꞌ nene Oꞌmoso hozila miniveꞌmi gipele ve lavo mineleseive. Idoꞌ Guvelesi ve Oꞌmoso neꞌmo avoloho Davidiꞌ guvelesi ve naba loloꞌ ogo minineꞌ moꞌmosiꞌve nene emavo 33 Zakoboꞌ zuho Isilaeleꞌ aleveti Guveꞌinesi ve naba loloꞌ ogo engitoꞌ nene minevoꞌ minevoꞌ ogo gizebo o-ngedo neivo aꞌmine gizebo ogo mine do vilineꞌ nene osuꞌ lamoloseive. 34 Angeloꞌ aza neꞌmine lavo Maliaꞌ aza tiꞌ lo longoꞌ o-dineꞌ: Naza nene olihe vemohokisi bizo ongamusineꞌ nenako gaza laineꞌ gamazi nene nenita nado sotoꞌ ilive. 35 Neꞌmine lineꞌza angeloꞌ aza tiꞌ lo lo-imineꞌ: Oꞌmosoꞌmi Sikalahuꞌ nene geita ogo minavo Oꞌmoso hozila dizo minive neꞌmi amuzo neꞌmo asabuꞌ ize-gedavo neꞌmo nene izipaha mineleseive. Nemuꞌ nene aꞌmine izipahaka gedelineꞌ nene Oꞌmosoꞌmi gipele gehepeve ve lavo mineleseive. 36 Idoꞌ ma nene gelezo. Geze zuhoutiꞌ veneꞌ gohaho Elisabeteꞌ nene gohuno veneꞌ ve li-daaꞌ aniꞌza idise nene izipahala minavo gipe gatunosi neivo ikeꞌni sigisi (6) nene novive. 37 Idoꞌ neꞌmine noluvoniꞌ nene Oꞌmoso aza neꞌmine manaꞌmine initeꞌ ilineꞌ amuzoꞌve nene nomineꞌ nevoba aza olove lo lilineꞌ initeꞌ mukiꞌ nene ha ogakovoꞌ ilineꞌ nenako ha oloseive losa nemuꞌ noluze. Gaza gaka mukiꞌ gelamozo. 38 Neꞌmine lavo Maliaꞌ aza tiꞌ lo lineꞌ: Naza nene Guvelesi veꞌmi gelekeleꞌ alu nouvoniꞌ nenako nemuꞌ nene gaza laineꞌ neꞌmino sotoꞌ o-nidivoo. Neꞌmine lavo angeloꞌ aza Maliaꞌni hulo-do vineꞌ.
Maliaꞌ Aza Elisabeteꞌ Neida Vo Ninge-dineꞌ Gamazi
39 Idoꞌ angeloꞌ hulo-do vavo nelotiꞌ nene Maliaꞌ aza mine haꞌna amo Zudaia misubouꞌ golo mukiꞌ lo minida numuno ebeꞌ ma minida nene geto vo hetelineꞌ. 40 Aꞌmida nene Zakaliaꞌ numunguꞌ dizo elenaho Elisabeteꞌni nene meseꞌ aseka lo-dineꞌ. 41 Neꞌmino meseꞌ aseka nolo-divo Elisabeteꞌ aza nogilivo izipe neꞌmo mulunouko gabe kabeꞌ neivo Oꞌmosoꞌmi Sikalahuꞌ neꞌmo Elisabeteda mino hize eleꞌ o-divo 42 nolo nabautiꞌ gekeꞌ lo tiꞌ lo Maliaꞌni lo-dineꞌ: Oꞌmosoꞌmo geiꞌ nene veneꞌ mukiꞌ ngivileꞌ ogo ninge lamineꞌ do noꞌnohoꞌ ize-gedavo nane. Idoꞌ geiꞌ mulungauꞌ neineꞌ izipaha nesi nene noꞌnohoꞌ ize-davo neive. 43 Nemuꞌ nene Guveꞌnesi veꞌmi izeleho gaza nene neniꞌ haza veneꞌ nouvoda alinidoꞌ lisiheꞌ amaneꞌ nenako mo oganivo laniteꞌ nogiluve. 44 Gelezo. Gaza ogo hetelo meseꞌ aseka nolo-nedanivo nogiluvo gatuꞌneuꞌ izipe neꞌmo olize izo moiꞌ moiꞌ ogavosa nemuꞌ nene noluve. 45 Gaza Guvelesi veꞌmo lo-gimineꞌ gamazi nene gihile izeleseive lo gele eleꞌvoleꞌ aineꞌ nenako nemuꞌ Guvelesi veꞌmo noꞌnohoꞌ ize-gedavo golize izo minelineꞌ akaloꞌ mine molo nane.
Maliaꞌ Oꞌmoso Do Naba O-do Lineꞌ Nama
46 Elisabeteꞌ aza neꞌmine lavo Maliaꞌ aza nama gosohoꞌ bele molo tiꞌ lo lineꞌ:
Naza luꞌnedunuꞌ nene Guvelesi ve do naba noo-duve.
47 Idoꞌ luꞌne neꞌmo nene nuꞌ izaaꞌ ive Oꞌmosomuꞌ nene olize noizive.
48 Naza neꞌmine uvoniꞌ nene nanitekumuꞌ ve.
Oꞌmoso aza neꞌmo naza nene haza gelekeleꞌ aluvo lemo minuvoniꞌ nemuꞌ nene ningo gelo doꞌmo dize-nedo do lamineꞌ o-nedave.
49 Ee, amuzo malehe minive Oꞌmoso aza nene initeꞌ lamineꞌ goloso nenita o-nidineꞌ nene
eiꞌ emeni dameni atoliꞌmine goloso ogo lamineꞌ neivo opoꞌni noluve.
50 Idoꞌ ezemuꞌ lehelele izivo mino eꞌmeto nonive leliꞌ nene mulumote ningo hize eleꞌ o-ledo neineꞌ monovoꞌve nene
eveneꞌ sotoꞌ igi mini di vilizadasi nene ha mine do vo mineleseive.
51 Idoꞌ ve ma ingine amebe ve none li luꞌine gaꞌninguꞌ gili gavele ve gehesave nene
aza amuzolo atoliꞌmine ogo minineꞌ do sotoꞌ ogo do gopo o-ngedavo hutileꞌ igi vaniꞌ ve.
52 Idoꞌ guveꞌinesi naba minave nene eveneꞌ gizebo i-ngidi minaaꞌ aniꞌ moꞌmosiꞌnidotiꞌ nene ngehusoꞌ ogo do hulineꞌ gelavo guveꞌinesi ve nene gohi minamaaꞌ aniꞌ ve.
Idoꞌ haza ve limi minave nene aza lavo eveneꞌ dizi minave ve naba neꞌmine liliꞌ igaꞌ aniꞌ ve.
53 Idoꞌ gohoꞌ gahaliꞌ mini initekumuꞌ gaꞌna hili minave nene initeꞌ lamineꞌ vaiꞌ ngemavo di vaiꞌ li minaaꞌ aniꞌza
heneni ve minave nene initeꞌ ma ngemamo do hulo-ngedavo haza minaaꞌ aniꞌ ve.
54-55 Aza nene Abalahamukisi eiꞌ aꞌvopilemoꞌ zuho engiꞌ nesi mulumoꞌine ningo hize eleꞌ o-ngedeꞌmo vo mineloniꞌ nene
mo huko vamo ha minevoꞌ minevoꞌ ogovoꞌ mineleseive lo lo huko
avotemotine lo-ngimingumuꞌ nene gala molamivo ha gele mino
eze gelekeleꞌ o-daaꞌ unive Isilaeleꞌ zuho nene hize eleꞌ o-ledave.
Nemuꞌ nene naza ezemuꞌ nolize noizuve.
56 Maliaꞌ aza mo neꞌmine lo osuꞌ lo Elisabetekisi makaꞌ mino ikeꞌni sito hamo do hulosa numuꞌvela tineꞌ molo vineꞌ.
Monoꞌ Noso Holo-ngedaaꞌ Ive Zohaneꞌ Sotoꞌ Ingumuꞌ Luhuvo Gizineꞌ Gamazi
57 Idoꞌ Elisabeteꞌ aza izipahala gedelineꞌ gamene nene mo alitavo gipele gidineꞌ. 58 Neꞌmine ogavo nemuꞌ nene Guvelesi veꞌmo Elisabeteꞌni atoliꞌmine ogo mulumolo ningo nasahiliꞌ o-do hize eleꞌ o-dingumuꞌ nene eze zuho netesi idoꞌ oholomote zuho netesi nene gili ezesi inginesi ngolize makatoꞌ izaniꞌ. 59 Neꞌmine igi nizavo izipe nene sotoꞌ idotiꞌ gamene eiti (8) ogo vavo aꞌmine gameneuꞌ aꞌmine izipe nene Oꞌmosoꞌmi noso mili-di okoꞌno lolovo huki-dilisa igi guliveꞌve nene melehidoꞌ Zakaliaꞌ ve li milalisa aniꞌza 60 izeleho neꞌmo oꞌve lo-ngedo guliveꞌve nene Zohaneꞌ ve lo mineleseive lineꞌ. 61 Neꞌmine lavo ingine tiꞌ li li-imaniꞌ: Eꞌe, geze zuho mukikutiꞌ nene neꞌmine guliveꞌinesi minave hamokisi ma minamave. 62 Neꞌmine li aꞌinedunuꞌ avazaha igi melehine tiꞌ li longoꞌ i-daniꞌ: Gaza gulive nadive lo molo-delesa gele nane. 63 Neꞌmine li longoꞌ i-dikevo meleho aza luhuvo gizo lo-ngemelesa luhuvo gizelineꞌ initekumuꞌ anadunuꞌ avazaha ogo longoꞌ o-ngedavo ma di imikevo tiꞌ lo gizineꞌ: Guliveꞌve nene Zohaneꞌ ve lo mineleseive. Neꞌmine lo gizavo eveneꞌ ingine voꞌine vavo gopo gaꞌine gili minaniꞌ. 64 Neꞌmine igi nizavo Zakaliaꞌ aza gamazi lilineꞌ akaꞌve hize tile-davo minineꞌ initeꞌ nene osuꞌ lo-davo gohi tihine hizamo aꞌmidoꞌ liteꞌ lo gamazi apiꞌ ogo nolo Oꞌmoso opoꞌni lo minineꞌ. 65 Idoꞌ initeꞌ neꞌmine sotoꞌ ingumuꞌ nene aꞌmine ebekuꞌ miniꞌmi monave mukiꞌ nene gili ngehelele izivo nizavo aꞌmine sotoꞌ ineꞌ initeꞌ neꞌmi gamaziꞌve nene Zudaia misubouꞌ golola numuno ebeꞌ mukikuꞌ minave ingine nene li voleloꞌ meloꞌ igi minaniꞌ. 66 Neꞌmine igi mini aꞌmine gamazi gilave mukiꞌ ingine nene Guvelesi veꞌmi amuzo eita sotoꞌ ogo minineꞌ nemuꞌ nene gilaniꞌ nenako nemuꞌ aꞌmine gamazi nene di maduꞌninguꞌ mili mini tiꞌ li laniꞌ: Aꞌmine izipe nene sotoꞌ olosa neivosi idoꞌ sotoꞌ neivosi vote vineꞌ initeꞌ neꞌmine sotoꞌ ineꞌ nenako alingeꞌ naniꞌmine ve loloꞌ ogo mineꞌ nalivo. Mo eveneꞌ naba neꞌmine ma loloꞌ ilidoꞌ o noloseive li laniꞌ ve.
Zakaliaꞌ Aza Gipele Zohaneꞌ Alingeꞌ Ogo Molo Ilineꞌ Initekumuꞌ Lo sotoꞌ Ogo Oꞌmoso Opoꞌni Lo Nama Lineꞌ Gamazi
67 Idoꞌ Zohaneꞌ meleho Zakaliaꞌ aza nene Oꞌmosoꞌmi Sikalahuliꞌmo ogo hize eleꞌ o-divo Oꞌmosoꞌmi veletiꞌ gamazi tiꞌ lo lo sotoꞌ ogo nama lineꞌ:
68 Isilaeleꞌ aleveti Guvetesi ve Oꞌmoso nene do naba o-do opoꞌni lolone.
Aza nene ogo evenele zuho leliꞌ nene mulumote ningo goloso ogo minuningutiꞌ nene kuluhize-ledave.
69-70 Ee, Oꞌmosoꞌmi veletiꞌ gamazi li sotoꞌ igaꞌ ave polohete gozopoꞌ akaꞌmila minaniꞌ nete
Oꞌmosoꞌmo lo huko-lidineꞌ gamaziꞌve gozopoꞌ li sotoꞌ aniꞌ nene do gihile izo
gomuꞌ Oꞌmoso gelekeleꞌ o-do minive guvetesi ve Davidiꞌ aꞌvopilemoꞌ zuhoutiꞌ nene
amuzo malehe ve leliꞌ do luꞌ izelive nene mo do ote-dave.
71 Idoꞌ do ote-dineꞌ nene eveneꞌ ma lelikumuꞌ muso gaꞌine dizavo biluvaꞌ i-lidaaꞌ aveti aꞌninguꞌ minuningutiꞌ nene
kuluhize-ledo do luꞌ izelive losa do ote-dave.
72-73 Ee, neꞌmine ineꞌ nene gomuꞌ eiꞌ guliveꞌveloꞌ eleꞌvoleꞌ gamazi leliꞌ avotehine Abalahamuꞌni lo huko-dineꞌ mamuꞌ nene
gala gele mino aꞌmine gamazi leliꞌ Isilaeleꞌ aleveti avotemotinemuꞌ nene
lengiꞌ zuho mulumoꞌine ningo hize eleꞌ o-ngedeꞌmo vo minelesuve lo lo huko-ngidineꞌ nene
do gihile izelesa neꞌmine ineꞌ ve.
Idoꞌ aꞌmine gamazi lo huko linguꞌ nene neꞌmine olosa lineꞌ:
74-75 Aza nene leze biluvateliti aꞌningutiꞌ do kuluhize-ledavo
laza nene lehelele izamivo mino mene misubouko eze veleloꞌ vetesi mine do voloninguꞌ
laza nene monovo lisiheꞌ laminekovoꞌ ogo molo mino
ezemuꞌ gele lamineꞌ o mino opoꞌni lo mine do vo minelone.
Idoꞌ neꞌmine ineꞌ nemuꞌ nene Isilaeleꞌ aleveti Guvetesi ve Oꞌmoso nene do naba o-do opoꞌni lolone.
76-79 Neꞌmine lo Zakaliaꞌ aza gipele ngomo Zohaneꞌnimuꞌ nene tiꞌ loo imineꞌ molo lineꞌ:
Idoꞌ gipeꞌne gaza nene Guvelesi veꞌmi aka vele-delesa eze evenele tiꞌ lo lo sotoꞌ o ngemeꞌmo gomuꞌ molo-do volosane:
Leliꞌ Oꞌmosote aza nene lelikumuꞌ mulunouꞌ mulumo naba gilineꞌ nenako
nemuꞌ aza nene lihimete hulo-ledo do luꞌ izelineꞌ aka vele-ledelesa neive.
Ee, Oꞌmoso aza leliꞌ mulumote ningo Guvelesi ve imiselavo
aza Okulumokuko hozi minidotiꞌ nene lemo
leliꞌ luteuꞌ litiꞌmuso ize minivo mino helo vo tolovo oloneꞌ akaloꞌ mine molo minuniveti vovoteuꞌ mino
goꞌ lo labanaꞌ elaaꞌ neineꞌ neꞌmino luteuꞌ hize labanaꞌ ele-ledo
hongu lo mineloneꞌ akaloꞌ leleꞌmize molaloseive.
Idoꞌ gipeꞌne gaza eveneꞌ neꞌmine lo lo-ngemeꞌmo vo mino Guvelesi ve gomuꞌ molo-do akaꞌve vele-delineꞌ nenako
nemuꞌ nene geikumuꞌ evenelite Okulumokuꞌ atoliꞌmine ogo dizo miniveꞌmi polohete ve li
li-gidaaꞌ ilisave lo lo-imineꞌ.
80 Idoꞌ nelotiꞌ aꞌmine izipe Zohaneꞌ nene naba oꞌmo vo mino gala gele ngenga lo minineꞌza eze gono dalineꞌ gamene Oꞌmosoꞌmo molo-dineꞌ nene olihe amivo Isilaeleꞌ aleveti veꞌnidoꞌ nene sotoꞌ amo ebeꞌ hadive gokoꞌ lo minaaꞌ idaavoꞌ nene ongo mono minineꞌ ve.


1 Corinthians 14
Mono' Gono Sikalahuli'mo Lehize-lidinguti' Dizo Minine' Nene O'moso'mi Veleti' Gamazi Li Soto' Iga' Gono Nene Dizo Neive Lo Paulo' Lo-ngimine'1 Nemu' nene lingine evene' lutine ngimaa' monovolo' nene amuzo mili e'metilo. Ido' neloti' nene monoli'mi amuzo lingela nene ma dalone lisa amuzo milalo. Ne'mine niigi O'moso'mi veleti' gamazi li soto' igakumu' nene gilavo dizelive. 2 O'moso'mi Sikalahu' ne'mo vetine do lapa nomine' o-lengedavo gamazi notine atokuti' laa' nene lingine gilavo dizosa neine'za ne'mo evene' muki' nene ma hize ele' o-ngedamoloseinako a'mine gamazi notine atokuti' laa' nene dizo minamive. Lingine mulise milalizangu' nene evene' mali'mo gamazi nolo atokuti' liline' nene evene' gilamilizani' gamazi loloseinako a'mine liline' gamazi nene evene' lo-ngemamo O'mosovo' lo-imine' geleleseive. Ee, O'moso'mi Sikalahu' ne'mo hize ele' o-divosa evene' gilamilizani' gamazivo' loloseive. 3 Ne neiha evene' mali'mo evene' muki' gililizani' gamaziuti' nene O'moso'mi veleti' gamazi lo soto' ogo a'mine gamazi evene' nevo ne lo-ngemeline' ne'mo monoku' hize ele' o-ngedo lu'ine do ngi lo-ngedo do ngu' izeline' gamazi lo-ngemeleseive. 4 Izesu' eveneleti muliseu' nene evene' mali'mo gamazi evene' gilamani' nolo atokuti' mono' liline' nene ei' lulovo' hize ele' o-deleseiha evene' ma O'moso'mi veleti' gamazi evenelite gililiza no'ninguti' lo soto' ogo liline' ne'mo a'mida Izesu' evenele mulise minaveti lu'ine nene hize ele' o-ngedeleseive. 5 Naza giluvoni' lingine mukito' gamazi notine atokuti' mono' laa' ilizani' nene lamine' o neiha lingine O'moso'mi veleti' gamazi evene' muki' gililiza no'ninguti' li soto' iga' ilizani' ne'mo nene ivile' ogosa lamine' oloseive losa gele nouve. Izesu' zuhoti muliseu' nene ve mali'mo gamazi nolo atokuti' mono' gamazi liline' nene Izesu' evenele nene monoku' hize ele' o-ngedelingumu' ve losa gamazi nolo atokuti' mono' liline' nene do velepe' izidiniko ne'mo nene gamazi nolo atokuti' laa' ivesi ido' O'moso'mi veleti' gamazi lo soto' oga' ivesi nene lisihe' igi minasidine'za nolo atokuti' mono' liline' gamazi nene do velepe' izo Izesu' zuho mulise nene lo-ngemamiline' ne'mo nene gamazi nolo atokuti' laa' ive nene O'moso'mi veleti' gamazi lo soto' oga' ive ne'mo ivile' ogo mineleseive.
6 Neze zuhokizo, naza lengita ogo O'moso'mi suno' gamaziuti' ma lo-lengemamo ido' monokumu' gatine do ngolo' lo-lengedamo ido' O'moso'mi veleti' gamazi lo soto' o lengemamo ido' mono' monovo ma apize lengemamo haza gilamilizani' gamazi no'ne atokuti' a'mine a'mine gamazi lo-lengemeloni' nene monoku' nene ngelo hize ele' o-lengedamolosuve. 7 Ido' a'mine'mine ogo ve'inesi minamani' inite' polepe' ido' ngita nevo'mine initedunu' nama li ma bili guni amilizani' nene a'mine nama nene ma gilavete ne'mine nama ma nene nolive li ngeli gilamilisave. 8 Ido' biluvalite lovo di navo lovo di nave li ngimiseli di vilizangumu' di nene igi minilizave lo pikuli izeline' nene ize guno amivo evene' nete izeline' monovo nene gili guno ami hazamu' noizeleseive li gili ngeli di nene igi minamilisave. 9 Ido' a'mine'mine ogo lingine notine ato' evene' gilamilizanguti' lilizani' nene gamazi lilizani' monovo nene evene' ingine gilamavo hazamu' mehe'nida li huli huli' ilisave. 10 Misubo ato ato' mukiku' nene evene' laa' nani' no'ine nene nanike' neve. Naza gelamuha muki' goloso neive. Ido' a'mine gamazi'ine mukikuti' nene monovo've nomine' gamazi hamokisi ma minamo noloseive. 11 Minamoloseine'za ve mali'mo gamazi ato' nolouti' ma nolivo naza ma gelamoloni' eze nene golo mala ve lolo' ogo do aka o-nidamivo nazasi nene a'mine'mine ogo golo gohila ve lolo' ogo do aka o-damuvo minelesusive. 12 Ido' lingine notine atokuti' mono' lilizani' nene evene' monoku' di aka i-ngidamilisanako lengitasi nene monovo a'mine'mine ogo neive. Nemu' nene lingine monoli'mi amuzo ma dalisa amuzo mili nilizani' Izesu' evenele zuho nene monoku' hize ele' o-ngedelone' amuzo dalone li hize ele' i-ngidilisa amuzo milalo. 13 Nemu' nene ve ma nolo atokuti' mono' gamazi lo soto' oga' olo ma nene alinge' do velepe' izo evene' gililizado' lo-ngemelingumu' nene do velepe' izo lo-ngemaa' amuzomu' nene O'mosola lilive. 14 Ido' nene nanitekumu' ve. Lingine gili'nalo. Laza note atokuti' O'mosola ma lo mineso' nene O'mosola nadive nolube monovo've gelamo gopo nolunivo leli' Sikalahute ne'movo' nene loloseive. 15 Nemu' nene nadi' olone. Sikalahute'mo O'mosola nolivosa gate ne'mosi gele hehe nolivo vetedunu' lolone' nene lamine' oloseive. Ido' Sikalahute'mo mono' nama nolivosa gate ne'mosi gele hehe nolivo vete nedunu' loso' nene lamine' oloseive. 16 Ido' ne'mine amolone' nene lengikuti' ve malike Sikalahuka nedunukovo' gamazi noka atokuti' O'mosola lo opo'ni noliliba a'mine noka nene gilamilizave ingine liline' gamazi gilamilizani' ne'mo monoku' hize ele' o-ngedamolosainako nemu' nene gamazi lo osu' laanivo ingine ne'mino minivo li ngeli lamilisave. 18 Ido' O'moso'mi Sikalahuli'mo gamazi no'ne atokuti' laa' amuzo nene vauve elo lehize-nidivo lengi' mukito' nene lingivile' ogosa laa' nouvoni' nemu' nene O'moso opo'ni laa' nouve. 19 Ne neiha Izesu' eveneleti muliseu' gamazi nene ato' no'neuti' gamazi ha'na ha'na golososi lo-ngemeloni' nene monoku' ngelo hize ele' o-ngedamolosuha no'ne atokuti' lamo ga'ne gele hehe lo mono' lo-ngemeloni' nene ga'ine do ngolo' lo-ngedelesuve. Ee, gamazi li'nibesi nevo ma lo-ngemeloni' nene ga'ine ha do ngolo' lo-ngedelesuvonako nemu' nene gamazi no'ne atokuti' lo-ngemamo ga'ne gele hehe lo mino gililizani' gamaziutikovo' lo-ngemelesuve lo gele nouve.
20 Neze zuhokizo, lingine gatine gili guni ami izipe namuno lili' igi minani' nene hulilo. Ne neiha goloso inite' nene izipe namuno ngomolite nene ngeli damilisanako linginesi goloso inite' nene dami izipe namuno ne'mini minilisani'za nemu' lamuve. Lingine gatine gililizani' nene izipe namuno gatine gilami evene' lodivete gili vevesaa' nani' ne'minisa lingine gatine gili vevesi minilo. 21 Mono' godolou' nene O'moso'mo ezemu' gili ele'vole' amave Zuda vemu' line' gamazi ma ti' li gizi nizani' ma neive:
Naza lokuvo golo malati' aleve ingine igi
engi' ato' no'ninguti' mela aleve gamazi li-ngimilizaha nesi nene
mela aleve neze gamazi gili damilisave.
22 Ido' lingine gilani' nene O'moso'mo lengikumu' nene lamine' gelosa gamazi note atokuti' laa' monovo nene do soto' o-ledave li gilaa' nahe. O'ove. O'moso'mo ezemu' gili ele'vole' amavemu' mulunou' goloso giline' ne'mi monovo nene ngelebizelesa gamazi no'ine atokuti' laa' monovo nene engitasi do soto' ine' nene a'mine mono' godolou' minine' gamazi mauti' nene ningo gelelesune. Ne neiha O'moso'mi veleti' gamazi laa' monovo nene ezemu' gili ele'vole' amavemu' nevoba ezemu' gili ele'vole' avemu' nene eze monovo ngelebizelesa do soto' o-ngedaa' neive. 23 Ido' nemu' nene Izesu' evenele lingine di nubo igi ato ato' notinguti' mukito' nilavo evene' ma mono' monovo olihe gilamave nizahe ido' O'mosomu' gili ele'vole' amave heta ato' ve nizahe ingine nene a'mingu' dizi nizavo lingine ato ato' notinguti' li nizavo ingine gili nemu' nene lingine negi hizi nizave li lilisave. 24 Ido' ato ato' notinguti' lami mukito' O'moso'mi veleti' gamazi li soto' soto' igi nizavo mono' monovo olihe gilamave nizahe ido' O'mosomu' gili ele'vole' amave heta ato' ve nizahe engikuti' ve ma aza lengi' muliseu' dizo mono' geleline' nene mono' lilizangu' monovo goloso oga' noilido' ne'mine oga' monovo nene goloso ve li li soto' soto' ikevo lulou' hizo do ote-davo monovo've goloso oga' ine' nemu' geleline' ne'mo lihime'vemu' li soto' i-di goni' i-dani' geleleseinako 25 a'mine ve'mi lulou' monovo goloso lamine' haleko minine' ma nene soto' oloseive. Ne'mine ogavo aza nene O'moso gubu' ize emo golo hizo ongo O'moso nene lengi' vovotingu' neive lo loloseive.
26 Ido' neze zuhokizo, ne'mino neine' nenako neloti' nene nadi' olone. Lingine monoku' igi di nubo ilizangu' nene mali'mo mono' nama lavo ma ne'mo mono' monovo ma lo ngolo' lo lo-lengemavo ma ne'mo O'moso'mi suno' gamazi ma lo soto' ogo lo-lengemavo mali'mo nene gamazi nolo atokuti' lavo mali'mo a'mine line' gamazi nene do velepe' izivo ne'mine igi minilizani' ne'mo nene evene' monoku' do amuzo molo-ngedeline' inite' ilisanaze. Ne'minevo' ilo. 27 Ido' ve ma ingine ato' no'ninguti' mono' lili ma nene sitalitise he sito hamolite he a'ne'minetevo' lilisave. Mukito' hamoku' molo hite hite' igi lamilisave. Ga loke na loke li nilasivo mali'mo a'mine gamazi lilisine' nene monovo do velepe' izo lo-lengemelive. 28 Ido' ve mali'mo nolo atokuti' mono' lo-lengemelesa neivo a'mine lo-lengemeline' gamazi nene do velepe' izo lo-lengemelive ma minamivo ma a'mine ato' nolouti' mono' lolosa ive nene Izesu' zuholiti muliselo' nene gamazi lamo haza mino ei' luloukovo' O'moso lo-emo minelive. 29 Ido' O'moso'mi veleti' gamazi nene sitape sito hamohe ne'minetevo' ga loke na loke li nilavo evene' linge ma ingine nene lamine' lilizahe di zovo' izi lilizahe li gapepe' igi gili minilisave. 30 Ido' ve mali'mo O'moso'mi veleti' gamazi lo soto' ogo nolo-lingimivo gapepe' igi mulise mili minilizaveuti' mali'mi lulou' O'moso'mi Sikalahu' ne'mo mono' gamazi gosoho' ma molo-davo ma nene gomu' gamazi lo-lengemo minive ma nene lite' lo lo-lengemo osu' lo haza neivo mono' gamazi gosoho' lulou' limive ne'mo lilive. 31 Lingine mukito' hamo hamo' li-limi' limi' avo mukito' O'mosomu' gele veveso monoku' amuzo molaloningumu' ve li O'moso'mi veleti' gamazi nene ga loke na loke li hamo hamo' ha lo soto' ilisanako nemu' nene gamazi lami gopo gatine gilami haza nizavo mali'mo nene ha lilive. 32 Ido' O'moso'mi Sikalahu' ne'mo lute do ote-ledaa' neine' nenako gamazi nololone' nene geto lo osu' lamolosune li lingine lamilo. O'moso'mi veleti' gamazi li soto' iga' ave engi' lu'nido' nene angisevo' gizebo i nizanako nemu' ve ma aza gamazi lo minelinguti' nene hulo ha neivo mono' gamazi gosoho' lulou' lemavo lolosa ive ma'mo nene lilive. 33 Ido' ne nanitekumu' ve. O'moso nene inite' do gopo' napa ogali'mi meleho minamo aza nene lute do hamo' ogo hongu lo minali'mi meleho ne neive.
Nemu' nene lingine mono' gililisa mulise milalizangu' nene lingine monoku' igi mili iliza monovo nene di gopo'napa ami mini mono' lilizangumu' nene kulu keleka lami ha ge loke ne loke li lilizave. Ido' vene' nene gamazi lamilizave lo o'ove lo none' nenako nemu' vene' ingine Izesu' eveneleti mulise'ine mini'mi monani' mukiku' nene gamazi lami haza minaa' adi'mine igi lengitasi vene' nene gamazi lami hazavo' minilizave. O'moso'mi lou' gamazi'mo lido' igi vene' ingine gelekelekovo' igi minilizave. 35 Ido' Izesu' zuho mulise neti ve'nido' venelite gamazi lilizani' nene lovozo oloseinako nemu' nene vene' ingine inite' mamu' longo' ilisa gili ma nene numu'nida vi mini vanahosi angisevo' minilisingu' nene longo' o-davo li gili ha gele igi gililisive. 36 Ido' lingine vene' gamazi lamilizave lo luvoni' nemu' e'metamilizani' nene naza ne'mine lo noluve: O'moso'mi gamazi nene lengikuti' soto' ogo minine' nehe. Ido' lengikovo' api' igi gilani' neve. O'ove. Nemu' nene leli' gomu' Izesu' zuho lolo' une' nene livile' igi monovo gosoho' di soto' amilo. Lengi' nene leli' gomu' Izesu' zuho lolo' une' nenaze. Le'metilo.
37 Ido' lengikuti' ve malite engi' nene O'moso'mi veleti' gamazi lo soto' oga' unive none ido' Sikalahutati' amuzo do minunive none lilizave nene neni' gamazi mene gizo nolingimuvoni' nemu' nene Guvelesi ve'mo lo huko-lidine' gamazi ve li gili minilizave. 38 Ido' Guvetesi ve'mi gamazi ve lo nogize-lingimuvoni' gamazi mene ve mali'mo gele hulavo ma nene ezemukisi gele hulo aza nene O'moso'mi veleti' gamazi lo soto' oga' amuzo damive lolone.
39 Neze zuhokizo, gamazi meuko luvoni' nemu' nene O'moso'mi veleti' gamazi li soto' ilizangumu' amuzo milalo. Ido' evene' ma no'ine atokuti' lilizangumu' nene mo mudise o've li-ngidilizave lo lamuvoni'za 40 lengi' mulise milalizangu' inite' igi mili minilizani' muki' nene vo gopo' napa amo laminekovo' o-do vo miniliho losa noluve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 2
Eheso Numuno Ebeku' Evenele Mulisemu' Luhuvo Ma Gize-ngedelive Lo Izesu' Zohane'ni Lo-imine' Gamazi1 Ne'mine losa Izesu' ti' lo lo-nidine' ve: Eheso numuno ebeku' evene'ne mulise'mi angeloli'mo engi' lo-ngemeline' gamazi nene luhuvo ti' lo gizezo:
A'ne zamela sonohi' seveni do mino lamu seveni neti vovo'ningu' mono minaa' nouve ne'mo nene gamazi ti' lo noluve: 2 Lengi' monovotine nene mo ningo gele nouve. Ado' amuzo mili mono' monovolo' e'meti mini mulumo geni ele'vole' igi gihi'mi vi minaa' nani' nemu' nene mo ninge minaa' nouve. Ido' evene' golosomu' gili gosele' iga' nani' nesi ido' aposolo gihile minamaha aposolo none laa' avemu' nesi nene lingine monovo'ine ize' mili ningi sozalo' ve minani' monovo'ine nene mo ningi di soto' igi gilani' nemukisi nene mo ningo gele nouve. 3 Ido' lingine nenikumu' ve li mulumo geni amuzo mili gihi'mi vi minaa' nangu' ahu' lamaa' naani' nemukisi nene mo ningo gele nouve. 4 Ne neiha lengita monovo ma neine' nene mo edamive lo gele nouve. Ado' lutine idise nimaa' nani' nene gana' lutine vauve ili nimi minaa' ani' votigilelo' nene nimisa'mave. 5 Gomu' monovo lamine' igi mili minaa' ani' nene huli mo limi ingikeve. A'mine gomu' monovotinemu' nene gohi gililo. Lutine di velepe' izii gana' iga' ani' suno nene gohi igi mili minilo. Ne'mine amilizani' nene naza ogo lengito' medelo minine' lamutine nene mo'mosi'veloti' do hulolosuve. Lutine ma di velepe' izamilizani' nene ne'mine olosuve losa nene nolo-lingiduve. 6 Ne neiha lengita monovo ma ne'mino neine' nene lamine' ve. Naza gosele' gehepeve oko minaa' nouvoni' monovo ado' Nikolao'ni e'metaa' navete iga' nani' monovo nemu' nene linginesi gosele' gehepeve iki minaa' naave. 7 Gatine ngolo' live ni ma nene O'moso'mi Sikalahu' ne'mo eze evenele mulise minika' minika' angu' nolo-ngimine' gamazi meve nene gililo. Monoli'mi lovou' Satani ivile' ilizave nene gele ngemekuvo ingine neve nene O'moso'mi mi've paladisi za zuhou' vi mini minevo' minevo' ngemeni dameni do otuho-ngedeline' za've'mi gihile nene ili nalisave.
Similina Numuno Ebeku' Evenele Mulisemu' Luhuvo Ma Gize-ngedelive Lo Izesu' Zohane'ni Lo-imine' Gamazi8 Ne'mine losa Izesu' gohi ma ti' lo lo-nidine' ve: Ido' Similina numuno ebeku' evene'ne mulise'mi angeloli'mo engi' lo-ngemeline' gamazi nene luhuvo ti' lo gizezo:
Inite' mata' muki' minamangu' gana' minuve alinge' a'mine inite' osu' lilizangu' nene minevo' minevo' ogo minelove ado' mo hiluvoni'za gohi ve'ne gizo otuve naza nene gamazi ti' lo noluve: 9 Lengi' goboni mili-lingidi nizavo geni gihi'mi vi nizani' nemukisi ido' goho' gahali' nizani' nemukisi nene mo gele nouve. Ido' ne neiha mo monoku' heneni ve lili' ikeve. Ido' O'moso'mi evenele Zuda ve none laa' naaha O'moso'mi evenele gihile minami Satani'mi evenele mulise nizani' nete lengi' divi ledivi' i-lingidaa' nangumukisi nene mo gele nouve. 10 Ido' mulumo geni gihi-lingidilisa navo lingine mo gihilisa nangumu' nene mo golisesi gilamilo. Lingine gililo. Ve goloso ne'mo nene lengemengu' molo do ningelesa evene' ma do ote-ngedavo ingine lengikuti' evene' linge ma nene nala' numungu' huli-lingidilisa naaze. Mulumo geni inite' nene lengito' soto' ogo neivo gamene li'nibe gamene teni a'ne'minevo' nene mineleseive. Ne neiha nenito' gi'mizi minilizangumu' lingibili hililisa ilizangumukisi gili huli nenito' nene ha gi'mizi gilikovo' li minilo. Ne'mine ma ilizani' ne'mi meni've nene naza minevo' minevo' minaa' lengemeni nene lehize-lengedelesuve. 11 Gatine ngolo' live ni ma nene O'moso'mi Sikalahu' ne'mo eze evenele mulise minika' minika' angu' nolo-ngimine' gamazi meve nene gililo. Ve ma ingine monoli'mi lovou' Satani ivile' ilizave neve nene gamene nabala mono' gilamave gohi hililizangu' nene gohi hilamavo a'mine gohi helaa' ne'mo nene ma ngele'mize goloso amoloseive.
Pelegamoni Numuno Ebeku' Evenele Mulisemu' Luhuvo Ma Gize-ngedelive Lo Izesu' Zohane'ni Lo-imine' Gamazi12 Ne'mine losa Izesu' gohi ti' lo lo-nidine' ve: Ido' Pelegamoni numuno ebeku' evene'ne mulise'mi angeloli'mo engi' lo-ngemeline' gamazi nene luhuvo ti' lo gizezo:
Ado' bainati mite' velela ge'no mehenela ge'no gohe goloso minine' do minuve ne'mo nene ti' lo noluve: 13 Lingine minaa' nani' ebetine'mi monovo've nene mo gele nouve. Ebe' goloso Satani'mi mo'mosi've gehepeve minine' ebe'veu' nene nizave lo mo ningo gele nouve. Ne neiha neni' gulive'ne lengita neine' nene di gili' li mini neni' hulo-nedamo gamazi'ne hize ele' ogo lo soto' oga' ive Adipasi'ni bili hilani' gameneukisi lingine nenikumu' gili ele'vole' i minani' mamu' nene ne'mine ma osa'mune li ataize lamave. A'mine ve nene ado' lengi' vovotingu' Satani'mo minevo' alevo' oga' neine' ebeta gehepeve nene neivo bili hilani' ve. 14 Ne neiha lengita inite' linge ngomo ma neine' nene edamive lo gele nouve. A'mine nene evene' linge ma Balaamu' gamene gomuta apize ngimine' monovo ha di minaa' nave nene lengiku' ma nizave. A'mine monovo nene ado' Balaamu' ne'mo guvelesi ve Balaki'ni aka elebizavo aza Isilaele' aleve ngimimise' ivo ingine soza o'moso ngimani' noso' nite' nisa vene' vemoho' gopo' napa ingaa' ani' ve. 15 Ido' a'mine'mine ogo lengiku' nene evene' linge ma Nikolao'ni e'metaa' avete apizi ngimani' monovo goloso di minaa' nave nene nizave. 16 Nemu' nene lingine lutine di velepe' izilo. Ne'mine ma amilizani' nene naza lengita geto ogo hetelo ve'neuti' bainati mite' omo hetele neine' nedunu' nene a'mine monovo golosolo' e'meti minave nene lovo o ngemelesuve. 17 Gatine ngolo' live nii ma nene O'moso'mi Sikalahu' ne'mo eze evenele mulise minika' minika' angu' nolo-ngimine' gamazi meve nene gililo. Ve ma ingine monoli'mi lovou' Satani ivile' ilizave nene naza Okulumokuti' noso' nite' haleko minaa' neine' mana nene ma ngemekuvo nalisave. Ido' ma nene geheni mokono' ngemelesuve. A'mine gehenilo' nene gulive gosoho' mineka' mineka' ine' ngemekuvo dalizave netevo' nene a'mine gulivemu' nene suno' gili minilisave.
Tiatila Numuno Ebeku' Evenele Mulisemu' Luhuvo Ma Gize-ngedelive Lo Izesu' Zohane'ni Lo-imine' Gamazi18 Ne'mine losa Izesu' ti' lo lo-nidine' ve: Tiatila numuno ebeku' evene'ne mulise'mi angeloli'mo engi' lo-ngemeline' gamazi nene luhuvo ti' lo gizezo:
O'moso'mi gipele naza ve'ne gulo nene olo' gulumo ne'minesi mino gize'neloti' nene ngoli gele vine' inite' bolonisi ne'mino ve'ne ve'ne elo minine' gize'nesi minuve naza nene ti' lo noluve: 19 Lengi' igi mili iga' nani' monovotinesi ido' lutine ngimaa' monovotinesi ido' nenita gili ele'vole' iga' nani' monovotinesi ido' hize ele' oga' gono lamine' di minaa' monovotinesi ido' mulumo geni ele'vole' igi gihi'mi vi minaa' nani' monovotinesi nizangumu' nene naza mo gele nouve. Gelo mino alinge' igi mili iga' nani' monovotine ne'mo nene gomu' igi mili iga' ani' monovotine nene ivile' ogo lamine' neingumu' nene mo gele nouve. 20 ne'mino mo gele nouvoni'za lengita monovo ma neine' nene mo edamive lo gele nouve. A'mine monovo nene ado' vene' Zezabele' aza polohete nouve lo neni' gelekele' evene'ne ma nene ngele'mize gopo ogo vene' vemoho' gopo' napa ingi'mi monaa' monovolokisi ido' soza o'moso ngimani' noso' nite' naa' monovolokisi nene apize ngemaa' neine' vene' neve nene ningi gosele' i-dami ningi mati-daa' naangumu' nene noluve. 21 Ido' a'mine ne'mino gopo monaa' monovomu' nene lulo do velepe' izelihe lo lihime emamo ninge mate-miko gamene imuha lulo ma do velepe' izelesa gelamive. 22 Aizoo, me gili'nalo. Ei' neve nene mo mulumo alumo gili ingaa' initekuko nene mo ongokelive losa do nohulo-duve. Ido' ezesi maka' lihime daa' niilizave ingine ezesi iga' ani' monovo'inemu' lu'ine ma di velepe' izamilizani' nene inginesi mulumo gono naba gihilizado' do hulo-ngedelesuve. 23 Ido' ei' izipahala zuho nene mo ngebele gese' okuvo hililisave. Ne'mine okuvo neni' evene'ne mulise muki' nete nenikumu' nene gilikevo neni' neve nene evene' lu'ningu' ga'ningu' minine' initekumu' vise' ogo ningo gelaa' ive ve li gililisave. Ee, lingine igi mili iga' ado' gehepevevo' nene golo hizo hamo hamo' meni lengemelesuve. 24 Ido' neni' evene'ne Tiatila numuno ebeku' nizanguti' linge ma lingine a'mine veneli'mo apize lengemaa' neine' gamazilo' ma gili dami ido' evene' malite SAtani'mi monovo danava luhise've ve laa' nani' monovolokisi nene gili damaa' nave lengi' nene geni gono gohi ma gehe-lengedamolosuze. 25 Asi idise lingine ma di nizani' monoto' nene ha di gili' li di minilo. Ne'mine i nizavosa tine' molo aloni' nene mo lamine' oloseive lo neevo' nene nolo-lingiduve. 26 Ve ma ingine monoli'mi lovou' Satani ivile' igi neni' sunolo' mudise e'meti igi mili nizavo gamene osu' liline' nene naza me'nehidati' do nouvoni' amuzo ne'mine nene O'mosomu' gilamani' evene' zuho ato atoto' gizebo i-ngidilizani' amuzo nene ngemelesuve. Ido' ne'mino ngemekuvo ingine a'mine O'mosomu' gilamave ngibililizani' gavoso ainidunu' lili' ani' nene di minisa amuzo mili gizebo i-ngidi mini misubo somo ngibili itaa' nani' ne'mine igi a'mine aleve nene izivi' itivi' i-ngidilisave. Ido' ma nene nedenga' holukati' dizaa' neine' sonohi' ganangome' nene ngemelesuve. 29 Gatine ngolo' live nii ma nene O'moso'mi Sikalahu' ne'mo eze evenele mulise minika' minika' angu' nolo-ngimine' gamazi meve nene gililo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


John 9
Izelehi Mulunouti' Vele Like Minivo Soto' Ive Ma Izesu' Do Lamine' O-dine' Gamazi1 Ido' Izesu' nene akalo' ma novo ve ma izelehi mulunouti' vele like minivo soto' ive ma ningine'. 2 A'mine vemu' nene Izesu' izipahala zuho nete ti' li longo' i-dani': Tisazo, ve me ve ne vele like minivo soto' ine' nene eita lihime minidi'mo ihe ido' izele melela minidi'mo ive. 3 Ne'mine likevo Izesu' a'mido' ti' lo lo-ngimine': Aza vele like minivo soto' ine' nene lihime izele melelasi ezelasi minidi'mo nomive. Asi O'moso'mo ezela gono davo ei' amuzo've ezela soto' ogavo ningilizangumu' nene izelehi mulunouti' vele like minivo soto' ine' ve. 4 Ido' labana' ele mineline' gamene nene gono daa' gamene ne neive. Liti'muso izeline' nene gono ngelo ma damolosunako nemu' nene laza idise nimiselive'mo molo-lidine' gameneu' mene ei' gono nene geho volone' aka olihe tilamo gode neido' nene ha gehe'mo vo minelone' o neive. 5 Naza me misubou' omo nouvoni' nene evene' hize labana' ele-ngedaa' uve nouve. 6 Ne'mine losa misubou' gituho' ogo do gohi' lolo' ogo vele likive'mi velelo' nene holo-do 7 ti' lo lo-dine': Gaza vo Siloamu noso ohungu' nene noso' izezo (A'mine gamazi Siloamu ne'mi monovo nene ne'mino neive: imiselave). Ne'mine lavo vele likive aza vo noso' izoosa numu'vela tine' molo ani' nene vele lamine' o minivosa tine' molo ani' ve. 8 Ne'mine ogavo ei' numu'vela avito' minaa' avesi ido' akalo' mito' mino monimu' voku' voku' lo minaa' ivo ningaa' avesi ingine ti' li li minani': Me ve nene akalo' mito' mino voku' voku' lo minaa' ive ma noloseive. Olo. 9 Evene' linge ma nete nene mo a'mine ve ma ne neive lani'za ma nete nene O've. Ei' nene a'mine ve gele vive neive lani'. Ne'mine likevo a'mine ve ne'mo ti' lo line': A'mine ve ma nouve. 10 Ne'mine lavo ingine ti' li longo' i-dani': Ne'mine lo ma veka nene nadosa lamine' ive. 11 Ne'mine li longo' i-dikevo aza a'mido' ti' lo lo-ngidine': Izesu' ve laa' nave ne'mo nene gohi' lolo' ogo ve'nelo' holo-nido ti' lo lo-nimive: Gaza vo Siloamu nosou' noso' izezo. Lavo naza vo a'mingu' noso' izuvoni' nene a'mido' lite' lo ve'ne ningekuve. 12 Ne'mine lavo ingine ti' li longo' i-dani': A'mine ve nene zala neve. Ne'mine likevo aza nene naza ma gelamuve line' ve.
Izesu' Vele Likive Do Lamine' O-dine' Monovomu' Gililisa Halisaio' Velite Longo' Tongo' Ani' Gamazi13 A'mine vele likive lamine' ive nene Halisaio' ve naba nizada ele'mizi vani' ve. 14 A'mine vele likive do lamine' o-delesa Izesu' gohi' lolo' ine' gameneu' nene holise' gamene minine' ve. 15 Nemu' nene Halisaio' ve ingine a'mine ve vele ningine' monovomu' gohi longo' i-dikevo aza ti' lo lo-ngimine' ve: Aza nene ve'nelo' gohi' holo-nedavo noso' ize hulokosa ve'ne nene ninguve. 16 Ne'mine lavo Halisaio' ve linge malite ti' li lani' ve: Ve me ve nene holise' gamene mau' ve lo gelamo vele likive do lamine' o-dine' nene gono dani' nenako O'mosolati' ave nomo noloseive. Ne'mine li lani'za linge ma nete nene ti' li lani': Lihimelo' ve nete nene ato' suno me'mine nene ngeli di soto' ilizahe. Likevo lovo'ningu' ogavo ingine hizi ho'li minani' ve. 17 Ne'mine igi mini neloti' nene vele likive nene gamazi gohi ma ti' li longo' i-dani': Gei' veka do lamine' o-gidine' nenako gei' nene eikumu' nadive lo-daa' nane. Ne'mine likevo aza nene polohete ma ve line'.
18 Ido' Zuda ve naba ingine a'mine ve nene gomu' vele like minidoti' vele ningave lani' nemu' nene gili ele'vole' ami mini a'mine ve'mi izele mele nene asi li-ngidi longo' i-ngidi engi' gamazi gilisa nene gili ele'vole' ani' ve. 19 Ee, a'mine ve'mi izele mele nene asi li-ngidi ti' li longo' i-ngidani': Me ve nene lengi' gipetine vele like minivo soto' ive lave ma ne neihe. A'mine noline' nene vele nene nadosa ningive. 20 Ne'mine li likevo izelehoi melehoi ingine ti' li lasine': Me ve nene mo leli' gipete neivo ido' velesi nene like minivo soto' ine' ve lo gele nosiha 21 idise vele ningine' monovo nemukisi ido' vele do lamine' o-dive nemukisi nene mo gelamusize. Ei' nene izipe namuno nomize. Ei' nene ha lo-lengemeleseize. Longo' i-dilo. 22 Ido' izelehoi melehoi ne'mine lasine' nene Zuda ve naba nete nene gomukuti' gamazi ne'mine li li hukikani' ve: Ve malite Izesu' nene O'moso'mo do lu' izelesa imiselelesa live ve li lilizave nene Zuda ve leli' mono' muliseuti' do hulo-ngedelesune. Ne'mine li li hukikani' nenako nemu' nene izelehoi melehoi ingine a'mine Zuda ve nabamu' golise gili minisa nene ne'mine lasine' ve. 23 Ee, Zuda ve naba gamazi ne'mine li li hukikani' nenako nemu' nene ei' nene izipe ngomo nomize. Longo' i-dilo li izelehoi melehoi lasine' ve.
24 Ne'mine likesivo Halisaio' ve ingine a'mine vele like minidoti' lamine' ive nene gohi gamene sita' ivo asi li-dani' ve. Vise likevo ogavo ti' li li-dani': Laza nene a'mine veka do lamine' o-nidive lanive nene lihimelo' ve neivo ningo gele none' nenaze. Gaza O'moso opo'ni lo ei' velelo' nene gamazi lisihe' ogo lamine' lozo. 25 Ne'mine likevo aza ti' lo lo-ngimine' ve: Aza nene lihimelo' ve noline' nemu' nene ma gelamuvoni'za naza inite' hamokumu' ma gele nouvoni' nene naza gomu' ve'ne like minidoti' gohi ninguvoni' nemukovo' nene gele nouve. 26 Ne'mine lavo ti' li longo' i-dani': Nadi' ogosa veka do lamine' o-gidive. 27 Longo' i-dikevo a'mido' nene ti' lo lo-ngimine' ve: Naza mo lo-lengemekuvoni' maha lingine gilami nanitekumu' gohi gililisa nilave. Linginesi nene ei' izipahala zuho lolo' olone li gili nizahe. Nanimu' geligelinga nilave. 28 Ne'mine lavo ingine gamazi goloso li-di elemisa ti' li lani' ve: Gei' gehepeve nene ei' izipahala nene nane. Ido' laza nene Mose' izipahala nene none. 29 Laza nene O'moso'mo ei' gamazi Mose'ni lo-imine' nene gele noba gaza nolanive nene ani' aka've nene gelamune. 30 Ne'mine likevo vele likive aza a'mido' ti' lo lo-ngimine': Agae, vo'ne vave. A'mine neni' ve'ne do lamine' o-nididoti' nene a'mine ve ani' aka've nene soto' o neine'za lingine gililizanako gelamune likeve. 31 Laza mo gele none. O'moso ne'mo nene lihimelo' ve nene gele ngemesa'mo asi evene' lamine' O'mosola lu'ine mili ei' lulolo' e'metaa' avevo' nene gele ngemaa' neive. 32 Gozopo' gozopokisi nene ve malitesi ize'ningi mulu'ninguti' ve'ine like minivo soto' ave di lamine' i-ngidave nene hamokisi mo keke' minamani'za a'mine ve hamokovo' ne neive. 33 Ei' nene O'mosolati' amidiniko a'ne'mine inite' ne'minesi nene mo ngelo ma amidine. 34 Ne'mine lavo ingine a'mido' ti' li li-dani': Gaza izipe goloso lihimekasi soto' aine' neke nene leli' nene apize nolemabe. Ne'mine li engi' muliseuti' ve minamilive li mudise di huli heta i-dani' ve.
Lute'mi Vele Like Minive Nene Do Lamine' O-ngedelesa Ave Lo Izesu' Line' Gamazi35 Izesu' nene a'mine vele like minivo do lamine' o-dive nene Halisaio' vete di huli-dangumu' nene gelo a'mine ve nene vise' ogo ningo ti' lo lo-imine': O'mosolati' ve gihilemu' nene gele ele'vole' abe amane. 36 Ne'mine lavo vele likive aza ti' lo line': Ve melo, naza a'mine ve gele ele'vole' o-deloko zaho neve. 37 Ne'mine lavo Izesu' ti' lo lo-imine': A'mine ve nene gaza vonu' bele minanive gamazi nolo-gimuve ne nouve. 38 Ne'mine lavo ve aza ti' lo line': Guvekasi ve, naza nene gele ele'vole' okuve lo gubi' ize emo opo'ni line'. 39 Ne'mine ogavo Izesu' aza ti' lo line': Naza me misubou' uvoni' nene evene' lu'ine'mi vele likavo nizave nene ningilizave ido' laza aka ninge none li soza laa' ave nene lu'ine'mi vele nene mudise like minelive losa evene' ize' molo-ngedelesa uvoni' ve.
40 Ne'mine nolivo Halisaio' ve linge maka' minani' nete gili ti' li li-imani': Nadive. Lelikisi nene vete likine' ve nolo-ledabe. 41 Ne'mine likevo Izesu' ti' lo lo-ngimine': Lutine'mi vele nene lamine' like minidiniko lihime nene lengi' okodida dizamidine'za lingine aka ninge none li zovo' izi vaa' nanako ne'mo nene lihimetine ha neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Luke 1
Luka' Aza Teohilo'ni Luhuvo Nite' Gize Noemo Gana' Gatelive Lo Ne'mi Monovo Lo-emo Gizine' Gamazi1 Evene' Naba Teohilo', Gaza Izesu'nimu' li-gimani' gamazi nene mo laminetokovo' li-nimikeve lo geleline lo luhuvo nite' mene nogize-giduze. Ningezo. Ee, leli' vovoteu' soto' ani' inite' nene api' ogo soto' idoti' ningave linge ma nene a'mine soto' ine' mono' gamazi'mi gonolo' ve lili' igi mini lelita li hulikevo evene' muki' nene a'mine li hulani' gamazilo' nene e'meti di lisihe' igi luhuvo gizani' ve. Ido' ne'mine angumukisi ido' a'mine Izesu' gono do ogo molo minine' inite' mata' api' ogo soto' o'mo o'mo vo miningumu' nene naza a'mine'mi monovo danava've ngomo' naba' nene vise' ogo geleka' geleka' ogo gele osu' luvoni' nenako nemukisi nene nazasi a'mine soto' ine' initeli'mi gamazi've nene do lisihe' ogo luhuvo gizeloni' nene lamine' oloseive losa gei' nene nogize-giduve.
Zohane' Soto' Ilingumu' Zakalia'ni Angeloli'mo Lo-imine' Gamazi5 Naza ti' lo nolo-gimuve: Helode' aza Zudaia misubou' guvelesi ve naba lolo' ogo minine' gameneu' nene eveneto' medelo mino O'moso inite' lehize-daa' ive ma minine' nene gulive Zakalia' ve. Aza nene eveneto' medeli mini O'moso inite' lehizi-daa' ave Aloni' a'vopilemo' zuhouti' mino ido' O'moso inite' lehizi-daa' gono senisi senisi igi daa' ani' mulise ma Abia' muliseuti' minine' ve. Ido' vene' ma do minine' gulive Elisabete' nesi nene Aloni' a'vopilemo' zuhouti' minine' ve. 6 Ingine sita' nene Guvelesi ve'mo lou' gamazi lo huko line' vaito' nene e'meti mini gamazi'inesi nomine' aleve mini O'moso'mi velelo' nene evene' lisihe' minasine' ve. 7 Evene' lisihe' minasine'za Elisabete' nene gohuno lizo neivo ingine nene izipaha'inesi gidami mini setato' nene ozoho mili minasine' ve.
8 Ido' Zakalia' zuho muliselite Zelusalemi ebeku' mono' numuno nabau' nene gono dalizado' vavo Zakalia' nene O'moso inite' lehize-daa' gono O'moso'mi velelo' doka' doka' ogo neivo 9 a'mine Zakalia' muliseuti' nene kekeize lo minine' mono' numuno lulou' dizo unuvo lamine' oga' ine' inite' nene oloku' gizo O'moso emelive ma di kegesilisa eveneto' medeli mini O'moso inite' lehizi-daa' aveti monovolo' e'meti evene' mali'mi gulive di soto' iga' zohiku' zohi' ikevo Zakalia' gulive've soto' ogavo di kegesi-dani' ve. 10 Di kegesi-dikevo unuvo lamine' oga' ine' inite' oloku' gizi O'moso imilizani' gamene ogavo evene' muki' nene mono' numuno naba heta nene mulise mili mini O'mosola li nizavo engito' medelo Zakalia' aza mono' numuno kekeize lo miningu' nene dizo a'mine unuvo lamine' oga' ine' inite' nene gizo O'moso noimivo 11 Guvelesi ve'mi angelo' mali'mo soto' o emo unuvo lamine' oga' ine' inite' gizaa' ani' holomo ne'mi zamela ote minine'. 12 Ote neivo Zakalia' ningosa upuho' ogo golise gelo minine' ve. 13 Golise giline'za angelo' ne'mo ti' lo lo-imine': Zakaliazo, gaza golise gelamozo. O'moso'mo ezela loka' loka' naine' initekumu' nene mo gele gemave. Nemu' elengaho Elisabete' nene gipa ma gedeleseize. Gulive nene Zohane' ve lo molalosane. 14 Ido' gaza nene mulungau' lamine' goloso gelo golize izelesane. Ido' evene' linge muki' nesi nene ei' soto' ilingumu' lamine' gililisave. 15 Aza nene Guvelesi ve'mo gilivo eze velelo' nene evene' naba ne'mine mineleseive. Aza nene vaini nososi mo namo sipaki oga' noso ato ato' nesi nene mo namoloseive. Ido' aza nene izelehi mulunou' neivo minilidokisi nene O'moso'mi Sikalahu' ne'mo lulou' minevo dovo' ogo minivo O'moso'mi gono dalive lo ele'mize molaloseive. 16 Ne'mine ogo aza neve Isilaele' aleve linge muki' nene aka golosolo' nivanguti' nene engi' Guve'inesi ve O'mosola do tine' molo-ngedeleseive. 17 Ido' aza nene gomu' polohete Elia' ei' amuzo ido' emeni dameni ne'mine do otuhosa Guvelesi ve nene gomu' molo emo novo me'ninge nete izipaha'ine nene monovo do goloso goloso i-ngidamavo laminivo' minilizave lo do hamo' o-ngedo ido' hokolize' igi bikiheti iga' ave nene evene' lisihe' laminelite gili daa' nani' mono' nene lo-ngemavo gili dalisave. Ne'mine ogo Guvelesi ve alingumu' nene evene' ma ingine eze evenele zuho ma lili' igi e'metilizado' lisihe' gehepeve i minilizave lo do lisihe' o-ngedeleseive. Nemu' a'mine gipa nene soto' ogavo gazasi evene' linge mukikisi longolize izilisave. 18 Angelo' aza ne'mine lavo Zakalia' ti' lo longo' o-dine': Nazasi ele'nahosi nene mo eleni vani molokusine' nenako gipe'ne ma gedelongumu' nolo-nemaine' nene mo lamineto' lo-nemane' neive lo nado gelelove. 19 Ne'mine lavo angelo' aza ti' lo lo-imine': Naza nene O'moso'mi velelo' minaa' nouvoni' angelo' nGabiliele' ma ne nouve. O'moso asi've nene gei' gamazi lo-gemo ido' gamazi lamine' lo-gimuvoni' nemukisi lo-gemelongumu' nene nimiselavo nouve. 20 Nemu' nene gelezo. Gaza neni' gamazi luvoni' gele ele'vole' amane' nemu' nene gamazi lamo tihine hizo nanivo a'mine luvoni' initekumu' nene gamene'velo' lisihe' ogosa ogo gihile izeleseive. Ido' ne'mine ogavo gaza gohi gamazi lolosane.
21 Ido' evene' nete mono' numuno naba'mi heta mini Zakalia' geto nonida lemo alihe li ezemu' gizebo igi minani'za angelo' ne'mo gamazi lo-emo minidi'mo nene gamene ha'na mino lemo heta amivo nemu' nene evene' ingine ga'ine muki' gili minani' ve. 22 Ne'mine igi nizavo Zakalia' aza heta lemo ani'za gamazi ngelo lamiline' ogavo tihine hize mino evene' gamazi lo-ngemelesa nene anadunu' avazahavo' o-ngimine' ve. Ne'mine noo-ngimivo evene' nete aza nene mono' numungu' nene inite' ma velelo' o molo noloseive li gilani'. 23 Ido' Zakalia' nene a'mine gono've nene do do vo neivo gono do do viline' gamene've nene osu' lavo Zelusalemi numuno ebe' nene hulo numu'vela tine' molo vine'. 24 Ido' neloti' alinge' nene elenaho Elisabete' neve izipahala minavo ti' lo line': Idise naza izipaha'ne minine' nene Guvelesi ve'mo neze ninge lamine' do gohuno lizo minuvongumu' eveneliti ve'nido' novozo helo minaa' uvoni' nene gohi nenita novozo minamilive lo gelavo izipaha'ne minine' ve. Ne'mine lo mine haleko neivo ike'ni faef (5) nene ogo vine' ve.
Izesu' Soto' Ilingumu' Malia'ni Angeloli'mo Lo-imine' Gamazi26 Elisabete' nene izipahala minavo neivo ike'ni sigisi (6) ne'mine ogo vavo O'moso ne'mo angelo' nGabiliele'ni nene imiselavo nGalilaia misubou' numuno ebe' ma gulive Nasaletela lemo ani'. 27 A'mida nene alungo olihe velo' vamine' alu ma gulive Malia' nene Zuda veti guve'inesi ve naba Davidi' a'vopilemo' zuhouti' ve ma gulive Zosehe'ni izeni imikani' alu neida lemo ani'. 28 Angelo' aza ogo a'mine alu Malia'ni nene mese' aseka lo-do ti' lo lo-imine': Guvelesi ve'mo ninge lamine' do hize ele' o-gidivo nane' vene' gaza nabe. Guvelesi ve nene geikisi neive. 29 Ne'mine lo lavo Malia' aza a'mine mese' aseka lo-do line' gamazi nemu' nene monovo nanitekumu' lihe lo gopo gala gelo minine'. 30 Ne'mino neivo angelo' aza ti' lo lo-imine': Maliazo, gaza gehelele izamivoo. O'moso'mo gei' nene ninge lamine' dave. 31 Gaza gelezo. Gaza nene mo izipaha minavo gipe ma gedelesange. Gulive've Izesu' ve lo molalosane. 32 Aza nene evene' naba lolo' ogo mineleseive. Ne'mine ogo neivo eikumu' nene O'moso hozila minive'mi gipele ve lavo mineleseive. Ido' Guvelesi ve O'moso ne'mo avoloho Davidi' guvelesi ve naba lolo' ogo minine' mo'mosi've nene emavo 33 Zakobo' zuho Isilaele' aleveti Guve'inesi ve naba lolo' ogo engito' nene minevo' minevo' ogo gizebo o-ngedo neivo a'mine gizebo ogo mine do viline' nene osu' lamoloseive. 34 Angelo' aza ne'mine lavo Malia' aza ti' lo longo' o-dine': Naza nene olihe vemohokisi bizo ongamusine' nenako gaza laine' gamazi nene nenita nado soto' ilive. 35 Ne'mine line'za angelo' aza ti' lo lo-imine': O'moso'mi Sikalahu' nene geita ogo minavo O'moso hozila dizo minive ne'mi amuzo ne'mo asabu' ize-gedavo ne'mo nene izipaha mineleseive. Nemu' nene a'mine izipahaka gedeline' nene O'moso'mi gipele gehepeve ve lavo mineleseive. 36 Ido' ma nene gelezo. Geze zuhouti' vene' gohaho Elisabete' nene gohuno vene' ve li-daa' ani'za idise nene izipahala minavo gipe gatunosi neivo ike'ni sigisi (6) nene novive. 37 Ido' ne'mine noluvoni' nene O'moso aza ne'mine mana'mine inite' iline' amuzo've nene nomine' nevoba aza olove lo liline' inite' muki' nene ha ogakovo' iline' nenako ha oloseive losa nemu' noluze. Gaza gaka muki' gelamozo. 38 Ne'mine lavo Malia' aza ti' lo line': Naza nene Guvelesi ve'mi gelekele' alu nouvoni' nenako nemu' nene gaza laine' ne'mino soto' o-nidivoo. Ne'mine lavo angelo' aza Malia'ni hulo-do vine'.
Malia' Aza Elisabete' Neida Vo Ninge-dine' Gamazi39 Ido' angelo' hulo-do vavo neloti' nene Malia' aza mine ha'na amo Zudaia misubou' golo muki' lo minida numuno ebe' ma minida nene geto vo heteline'. 40 A'mida nene Zakalia' numungu' dizo elenaho Elisabete'ni nene mese' aseka lo-dine'. 41 Ne'mino mese' aseka nolo-divo Elisabete' aza nogilivo izipe ne'mo mulunouko gabe kabe' neivo O'moso'mi Sikalahu' ne'mo Elisabeteda mino hize ele' o-divo 42 nolo nabauti' geke' lo ti' lo Malia'ni lo-dine': O'moso'mo gei' nene vene' muki' ngivile' ogo ninge lamine' do no'noho' ize-gedavo nane. Ido' gei' mulungau' neine' izipaha nesi nene no'noho' ize-davo neive. 43 Nemu' nene Guve'nesi ve'mi izeleho gaza nene neni' haza vene' nouvoda alinido' lisihe' amane' nenako mo oganivo lanite' nogiluve. 44 Gelezo. Gaza ogo hetelo mese' aseka nolo-nedanivo nogiluvo gatu'neu' izipe ne'mo olize izo moi' moi' ogavosa nemu' nene noluve. 45 Gaza Guvelesi ve'mo lo-gimine' gamazi nene gihile izeleseive lo gele ele'vole' aine' nenako nemu' Guvelesi ve'mo no'noho' ize-gedavo golize izo mineline' akalo' mine molo nane.
Malia' O'moso Do Naba O-do Line' Nama46 Elisabete' aza ne'mine lavo Malia' aza nama gosoho' bele molo ti' lo line':
Naza lu'nedunu' nene Guvelesi ve do naba noo-duve.
47 Ido' lu'ne ne'mo nene nu' izaa' ive O'mosomu' nene olize noizive.
48 Naza ne'mine uvoni' nene nanitekumu' ve.
O'moso aza ne'mo naza nene haza gelekele' aluvo lemo minuvoni' nemu' nene ningo gelo do'mo dize-nedo do lamine' o-nedave.
49 Ee, amuzo malehe minive O'moso aza nene inite' lamine' goloso nenita o-nidine' nene
ei' emeni dameni atoli'mine goloso ogo lamine' neivo opo'ni noluve.
50 Ido' ezemu' lehelele izivo mino e'meto nonive leli' nene mulumote ningo hize ele' o-ledo neine' monovo've nene
evene' soto' igi mini di vilizadasi nene ha mine do vo mineleseive.
51 Ido' ve ma ingine amebe ve none li lu'ine ga'ningu' gili gavele ve gehesave nene
aza amuzolo atoli'mine ogo minine' do soto' ogo do gopo o-ngedavo hutile' igi vani' ve.
52 Ido' guve'inesi naba minave nene evene' gizebo i-ngidi minaa' ani' mo'mosi'nidoti' nene ngehuso' ogo do huline' gelavo guve'inesi ve nene gohi minamaa' ani' ve.
Ido' haza ve limi minave nene aza lavo evene' dizi minave ve naba ne'mine lili' iga' ani' ve.
53 Ido' goho' gahali' mini initekumu' ga'na hili minave nene inite' lamine' vai' ngemavo di vai' li minaa' ani'za
heneni ve minave nene inite' ma ngemamo do hulo-ngedavo haza minaa' ani' ve.
54 Aza nene Abalahamukisi ei' a'vopilemo' zuho engi' nesi mulumo'ine ningo hize ele' o-ngede'mo vo mineloni' nene
mo huko vamo ha minevo' minevo' ogovo' mineleseive lo lo huko
avotemotine lo-ngimingumu' nene gala molamivo ha gele mino
eze gelekele' o-daa' unive Isilaele' zuho nene hize ele' o-ledave.
Nemu' nene naza ezemu' nolize noizuve.
56 Malia' aza mo ne'mine lo osu' lo Elisabetekisi maka' mino ike'ni sito hamo do hulosa numu'vela tine' molo vine'.
Mono' Noso Holo-ngedaa' Ive Zohane' Soto' Ingumu' Luhuvo Gizine' Gamazi57 Ido' Elisabete' aza izipahala gedeline' gamene nene mo alitavo gipele gidine'. 58 Ne'mine ogavo nemu' nene Guvelesi ve'mo Elisabete'ni atoli'mine ogo mulumolo ningo nasahili' o-do hize ele' o-dingumu' nene eze zuho netesi ido' oholomote zuho netesi nene gili ezesi inginesi ngolize makato' izani'. 59 Ne'mine igi nizavo izipe nene soto' idoti' gamene eiti (8) ogo vavo a'mine gameneu' a'mine izipe nene O'moso'mi noso mili-di oko'no lolovo huki-dilisa igi gulive've nene melehido' Zakalia' ve li milalisa ani'za 60 izeleho ne'mo o've lo-ngedo gulive've nene Zohane' ve lo mineleseive line'. 61 Ne'mine lavo ingine ti' li li-imani': E'e, geze zuho mukikuti' nene ne'mine gulive'inesi minave hamokisi ma minamave. 62 Ne'mine li a'inedunu' avazaha igi melehine ti' li longo' i-dani': Gaza gulive nadive lo molo-delesa gele nane. 63 Ne'mine li longo' i-dikevo meleho aza luhuvo gizo lo-ngemelesa luhuvo gizeline' initekumu' anadunu' avazaha ogo longo' o-ngedavo ma di imikevo ti' lo gizine': Gulive've nene Zohane' ve lo mineleseive. Ne'mine lo gizavo evene' ingine vo'ine vavo gopo ga'ine gili minani'. 64 Ne'mine igi nizavo Zakalia' aza gamazi liline' aka've hize tile-davo minine' inite' nene osu' lo-davo gohi tihine hizamo a'mido' lite' lo gamazi api' ogo nolo O'moso opo'ni lo minine'. 65 Ido' inite' ne'mine soto' ingumu' nene a'mine ebeku' mini'mi monave muki' nene gili ngehelele izivo nizavo a'mine soto' ine' inite' ne'mi gamazi've nene Zudaia misubou' golola numuno ebe' mukiku' minave ingine nene li volelo' melo' igi minani'. 66 Ne'mine igi mini a'mine gamazi gilave muki' ingine nene Guvelesi ve'mi amuzo eita soto' ogo minine' nemu' nene gilani' nenako nemu' a'mine gamazi nene di madu'ningu' mili mini ti' li lani': A'mine izipe nene soto' olosa neivosi ido' soto' neivosi vote vine' inite' ne'mine soto' ine' nenako alinge' nani'mine ve lolo' ogo mine' nalivo. Mo evene' naba ne'mine ma lolo' ilido' o noloseive li lani' ve.
Zakalia' Aza Gipele Zohane' Alinge' Ogo Molo Iline' Initekumu' Lo soto' Ogo O'moso Opo'ni Lo Nama Line' Gamazi67 Ido' Zohane' meleho Zakalia' aza nene O'moso'mi Sikalahuli'mo ogo hize ele' o-divo O'moso'mi veleti' gamazi ti' lo lo soto' ogo nama line':
68 Isilaele' aleveti Guvetesi ve O'moso nene do naba o-do opo'ni lolone.
Aza nene ogo evenele zuho leli' nene mulumote ningo goloso ogo minuninguti' nene kuluhize-ledave.
69 Ee, O'moso'mi veleti' gamazi li soto' iga' ave polohete gozopo' aka'mila minani' nete
O'moso'mo lo huko-lidine' gamazi've gozopo' li soto' ani' nene do gihile izo
gomu' O'moso gelekele' o-do minive guvetesi ve Davidi' a'vopilemo' zuhouti' nene
amuzo malehe ve leli' do lu' izelive nene mo do ote-dave.
71 Ido' do ote-dine' nene evene' ma lelikumu' muso ga'ine dizavo biluva' i-lidaa' aveti a'ningu' minuninguti' nene
kuluhize-ledo do lu' izelive losa do ote-dave.
72 Ee, ne'mine ine' nene gomu' ei' gulive'velo' ele'vole' gamazi leli' avotehine Abalahamu'ni lo huko-dine' mamu' nene
gala gele mino a'mine gamazi leli' Isilaele' aleveti avotemotinemu' nene
lengi' zuho mulumo'ine ningo hize ele' o-ngede'mo vo minelesuve lo lo huko-ngidine' nene
do gihile izelesa ne'mine ine' ve.
Ido' a'mine gamazi lo huko lingu' nene ne'mine olosa line':
74 Aza nene leze biluvateliti a'ninguti' do kuluhize-ledavo
laza nene lehelele izamivo mino mene misubouko eze velelo' vetesi mine do voloningu'
laza nene monovo lisihe' laminekovo' ogo molo mino
ezemu' gele lamine' o mino opo'ni lo mine do vo minelone.
Ido' ne'mine ine' nemu' nene Isilaele' aleveti Guvetesi ve O'moso nene do naba o-do opo'ni lolone.
76 Ne'mine lo Zakalia' aza gipele ngomo Zohane'nimu' nene ti' loo imine' molo line':
Ido' gipe'ne gaza nene Guvelesi ve'mi aka vele-delesa eze evenele ti' lo lo soto' o ngeme'mo gomu' molo-do volosane:
Leli' O'mosote aza nene lelikumu' mulunou' mulumo naba giline' nenako
nemu' aza nene lihimete hulo-ledo do lu' izeline' aka vele-ledelesa neive.
Ee, O'moso aza leli' mulumote ningo Guvelesi ve imiselavo
aza Okulumokuko hozi minidoti' nene lemo
leli' luteu' liti'muso ize minivo mino helo vo tolovo olone' akalo' mine molo minuniveti vovoteu' mino
go' lo labana' elaa' neine' ne'mino luteu' hize labana' ele-ledo
hongu lo minelone' akalo' lele'mize molaloseive.
Ido' gipe'ne gaza evene' ne'mine lo lo-ngeme'mo vo mino Guvelesi ve gomu' molo-do aka've vele-deline' nenako
nemu' nene geikumu' evenelite Okulumoku' atoli'mine ogo dizo minive'mi polohete ve li
li-gidaa' ilisave lo lo-imine'.
80 Ido' neloti' a'mine izipe Zohane' nene naba o'mo vo mino gala gele ngenga lo minine'za eze gono daline' gamene O'moso'mo molo-dine' nene olihe amivo Isilaele' aleveti ve'nido' nene soto' amo ebe' hadive goko' lo minaa' idaavo' nene ongo mono minine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 3
Izesu' Ne'mo Mose'ni Ivile' Ogo Dizosa Miningumu' Lo-ngimine'1 Nemu' nene neze zuho, O'moso'mo ei' ve lo Okulumoku' voloningumu' lengele'mize molave lingine nene leli' monoku' nene O'moso'mo ei' velemu' ogo imiselavo ave aposolo mino eveneto' medeli mini O'moso inite' lehizi-daa' ave naba ne'mine minive naba Izesu'nimu' nene gatine gili minilo. 2 Mose' aza O'moso'mi zuhola gono dangu' nene O'moso'mo lo-didokovo' e'meto monovo've lisihetoti' gono do do vine' ne'mine ogo Izesu' aza nesi a'mine'mine ogo gonolo' ele'mize molave O'moso'mi gamazi've nene ivile' amo lo-didokovo' e'meto monovo've lisihetoti' gono do do vine' ve. 3 Ido' evene' zuho maliti me'nibi guvele ne'mo a'mine zuholiti guve'ine nene ivile' ogo naba minaa' neine' ne'mino Izesu' gulive do hozi lolone' nene Mose' gulive do hozi laa' noune' nene ivile' ivosa do hozi lolonido' lisihe' o neive. Ido' lisihe' o neine' nenako nemu' nene ezemu' gatine gili minilo. 4 Ido' ne'mine lo O'moso'mi evenele zuholiti me'nibo nene Izesu'nimu' luvoni' giline' nenako nemu' nene lo-lengemelove. Evene' zuho ato ato' di soto' i-ngidave me'ninge nene minamani' nevoba ha minani' ma neive. Ha minani'za a'mine inite' mata' muki' do soto' molave nene O'moso'movo' do soto' molani' nenako ei' hamo' nene me'nibo neive. 5 Ido' Mose' nene O'moso'mo lo-didokovo' e'meto monovo've lisihetoti' O'moso'mi zuhola gono do do vine' nene ha O'moso'mi gelekele' ve'vevo' mino O'moso'mi gamazi've alinge' soto' ilingumukovo' gamazi lo ngeme ngeme' ogo gono do do vine'za 6 Kilisito' aza neve O'moso'mo lo-didokovo' e'meto monovo've lisihetoti' gono do do vine' nene mo O'moso'mi gipele mino eze zuholo' gizebo o-ngede mino gono do do vine' ve. Ido' eze zuho ve luvoni' nene laza Kilisito' do lu' izelive lo ezemu' gele ele'vole' o mino lolize izaa' noune' monovote nene ma hulamoso' a'mine zuho nene leli' minelesune.
Mose' nGele'mizo Vive Muki' Ingine O'mosomu' Gili Ele'vole' Ami Mehe'ine Imi'mi Vadi'mo Mine Gelaa' Ebe' nGemelesa Ingu' Nene Vi Hilamani' Nenako Nemu' Leli' Nene Ehe' Ogo Mineloningumu' Lo-ngimine'7 Nemu' nene laza O'moso'mi Sikalahuli'mo gamazi ma ti' lo line' mamu' nene gele dalone:
Mose' aza ebe' hadivela ngele'mizo novivo
O'moso golo izani' gameneu' evene' ingine
O'moso'mi gamazi've gili huli gili dalisa gilami
a'manapa igi minani' ne'mine igi minami
lingine ei' nolo've idise a'mene ma nigili ma
lutine di a'manapa igi gili hulamilo.
9 Ido' a'mine ebe' hadivela nene avotinge ingine
inite' mata' muki' engita ogo molo uvoni' nene
kilisimasi foti (40) ne'mine nene mini ningi minani'za
ningi huli-nidi go'ne izi'mi igi minani' ve.
10 Nemu' nene naza a'mine alevemu' nene mulu'neu' goloso gehepeve gelo
engikumu' ti' lo luvoni' ve:
Engi' lu'ine ne'mo gamene gamene gopo akalo' vaa' ivo
neze aka'ne nene ningi hulani' ve.
11 Nemu' nene nizebolo' molani' nenako naza lamineto' nolo hukuve lo
ti' lo luvoni' ve:
Ingine nene neni' mine gelaa' ebe'neu' nene igi mini gilamilisave lo
noluve.
12 Nemu' nene neze zuhokizo, lengikuti' evene' ma nene lutine golososi mini O'mosomu' gili ele'vole' ami minevo' minevo' ogo gono daa' ive O'moso nene mehedine imikelizaze. Ehe' igi minilo. 13 Ido' lengikuti' evene' ma lingine lutine O'mosola molakumu' lutine a'manapa ogavo lihime daa' monovo goloso ne'mo lingimimise' ogavo goloso ikelizaze. Mono' godolou' idise gamene ve lani' nene ha neidokovo' monoku' nene ne lu'ne do ngi lo-nede ge luka do ngi lo-gede livo' minilo. 14 Laza gana' api' ogo Kilisito'nimu' gele ele'vole' une' nene hulamo do gili' lo nonivo idise mene none' gamene osu' liline' nene a'ne'movo' Kilisito' evenele lolo' une' nene gihile mineleseive.
15 Nemu' nene mono' godolou' ti' li gizi nizani' gamazi malo' e'meti minilo:
Evene' ingine O'moso'mi gamazi've gili huli
gili dalisa gilami a'manapa igi minani' ne'mine igi minami
lingine ei' nolo've idise a'mene nigili ma
lutine di a'manapa igi gili hulamilo.
16 Ido' mono' godolou' gamazi idise lo soto' uvoni' ne'mo nene lamineto' ti' lo nolo-limive: Laza O'moso'mi gamazi gele damo mehede emo minelone' nene O'moso'mo mine gelaa' lemelesa neingu' nene ngelo vo holamolosune. Ee, O'moso'mo gamazi nolo-ngimivo gili minisasi a'mine gamazilo' e'metami mehe'ine imave li mono' godolou' gizani' ma nene zamotinemu' luhuvo gizani' neve. Mose' Aigita misubouti' ngele'mizo ani' aleve muki' engikumu' nene luhuvo gizani' ve. 17 Ido' kilisimasi foti (40) ne'mi lulou' ma nene O'moso'mo zamotinemu' mulunou' goloso gehepeve giline' neve. A'mine hamo' aleve ingine kilisimasi foti (40) ne'mi lulou' lihime di ebe' hadivela hili gese' ani' aleve engi' nemu' nene mulunou' goloso gehepeve giline' ma neive. 18 Ido' O'moso aza evene' mine gelaa' ebe' ngemelesa nouvongu' nene ingine mini gilamilisave lo evene' zamotinemu' lo huko line' ma neve. A'mine hamo' aleve ingine O'moso'mi gamazi gili huli mehe'ine imave engikumu' nene mine gelaa' ebe' ngemelesa nouvongu' nene igi mini gilamilisave lo lo hukine' ve. 19 Nemu' nene ingine O'mosomu' gili ele'vole' ami mehe'ine imaa' ani' monovo'ine ne'mo nene mine gelaa' ebe' ngemelesa ingu' nene vamani' ve lo mo ningo gele none.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 11
Gele Ele'vole' Ogali'mi Monovo Lo-ngimine'1 Gele ele'vole' oga' monovo nene ne'mino neive: Laza O'mosomu' gele ele'vole' o noo ma aza lemelove lo salani molo-lidine' initekumu' gizebo o none' nene olihe damo ido' a'minesi nene ma ningamune' nenako nomihe ido' lemamilihe lo gate sita' gelamo a'mine inite' nene mo ha noloseinako lemavo dalosune lo a'minemu' nene gele ele'vole' ogovo' minelesune.
2 Ido' O'moso'mi evenele gomu' minani' nete a'mine'mine igi gili ele'vole' igi minaa' ani' nemu' nene O'moso'mo inginemu' ninge lamine' daa' ine' ve. 3 Ido' O'mosomu' gele ele'vole' o none' ne'mo okulumoku' ido' misubouko inite' mata' muki' soto' ogo neine' nene O'moso'mo lavosavo' soto' ogo neine' nene mo gele none. Ido' ningaa' noune' inite' mata' muki' nene ningesa'mune' initedunu' do soto' molani' nenako nesi nene mo gele none.
4 Ido' Adamu' gipele Kainiki Abeliki ingine inite' oloku' gizi O'moso imasinguti' Abeli' aza nene O'mosomu' gele ele'vole' ogo minine' ne'mo uvoloho Kaini'ni nene ivile' ogosa monovolo laminekisi minidoti' inite' lamine' oloku' gize imine' ve. Ne'mine ogavo O'moso aza mo lamine' ve lo dani' nenako ne'mo Abeli' aza ve lisihe' minine' nene mo lelebizavo ningo nogilune. Ido' Abeli' aza nene mo helani' ma neine'za O'mosomu' ne'mino gele ele'vole' ogo minine' ne'mo gamazi've nene ha minivo gelaa' noune.
5 Ido' gozopo' aka'mila Enoku' O'mosomu' gele ele'vole' ogo minine' ne'mo olihe helamivo O'moso'mo ele'mize do vine' ve. Ido' ele'mize do vine' nenako ezemu' nene evene' ingine vise' igi ma ningamani' ve. Nemu' nene ei' monovomu' mono' godolou' ti' li gizi nizani' ma neive: O'moso'mo olihe ele'mize do vamine' gamenelasi nene O'moso'mo ninge lamine' do-daa' ine' ve. 6 Ne neiha O'mosola vo gi'mizelone li minilizave ingine ezemu' nene ti' li gili gili ele'vole' igi minilizado' o neive: O'moso nene nomine' nevoba mo neive. Ido' eze vise' igi ezela vi gi'mizave nene meni lamine' ngemaa' ive ma ne neive. Ido' ne'mine li gili gili ele'vole' igi minilizado' o neine' nenako ma gili ele'vole' amilizani' nene O'moso'mo engi' ninge lamine' daline' aka nene ma minamoloseive.
7 Ido' O'mosomu' gele ele'vole' oga' ive gohi ma Noa'ni nene O'moso'mo evene' ngebeleleseive line' noso nene olihe soto' amivo a'mine noso soto' ilingumu' nene lo soto' ogo lo-emavo Noa' aza O'mosomu' gele ele'vole' ogo minine' ne'mo aza vene' izipesi goloso ogalone lo O'moso'mo lido' gele lamine' o mino sipi ma lolo' ogo noso velo angu' nene gipele zuhosi vene' izipesi nene do ngu' izine'. Ido' ne'mine ogo O'mosomu' gele ele'vole' ogo minine' ne'mo misubouko aleve linge engita monovo goloso minine' nene ngelebizine'. Ido' O'moso'mo ezemu' gili ele'vole' igi minaa' ave mukiliti lu'ine nene do lisihe' o-ngedaa' neine' nenako Noa' aza ne'mine ogo O'mosomu' gele ele'vole' ogo minine' ne'mo nene ei' Noa' lulosi do lisihe' o-dine' ve.
8 Ido' Abalahamu' aza O'mosomu' gele ele'vole' ogo minine' nenako nemu' nene O'moso'mo naza gelebizeloni' misubola ga' lo vozo lo lo-davo aza a'mido' gele do vine' ve. Ee, aza vo heteleline' misubo nemukisi nene ningo gelamo gopo eze misubo've hulo O'moso'mo a'vopilemo' zuholiti misubo minelive lo alinge' imine' misubola nene ga' lo vo minine'. 9 Ido' O'mosomu' gele ele'vole' oga' ive minine' ne'mo a'mine vozo lo-dine' misubolo' nene vo hetelo a'mida nene gopo venenga ve ne'mine gelo mino O'moso'mo a'mine misubo salani molo-lengedekuve lo lo huko-ngidive sita' ei' gipele Isakaki ido' Isaka' gipele Zakoboki nesi nene a'mida seli numungukovo' ingi monani' ve. 10 Ido' seli numungukovo' ongo minine' nene O'moso'mo gala gelo luhuvo izo do soto' ine' numuno ebe' minevo' minevo' ingu' nene alinge' vo holalove lo gala gelo a'minemu' gizebo ogo mino seli numungukovo' ongo minaa' ine' ve.
11 Ido' Abalahamu' aza O'mosomu' gele ele'vole' oga' ive minine' ne'mo nene O'moso'mo gipa ma gedelesane lo lo huko-dine' nenako nemu' aza go'ne ngelo izamoloseinako mo gedelesuve lo gelo gele ele'vole' ogo minine' ne'mo elenaho Sala' aza gohuno vene' neivo ido' Abalahamu' aza ozoho molo izipe gedeli gamene osu' lavo ne'mini minasido' nene O'moso'mo Sala'ni izipe molo emeline' amuzo emavo Isaka'ni gidine'. 12 Ne'mo Abalahamu' eze nene mo ozoho molo vani goloso molo minidoti' nene a'vopilemo' mukiliti avo'nibo lolo' ine'. Ei' hamokuti' nene a'vopilemo' vai' goloso soto' igi okulumoto' sonohi' ne'mine ido' noso gahevela gepe ne'minisa soto' igi evenelitesi gati nanike' nilizahe li ningamilizado' ne'mine minani' ve.
13 Ido' a'mine mene lo-lingimuve muki' ingine nene O'moso'mo ngemelove lo salani molo-ngidine' inite' nene olihe engita soto' amivo hili vani'za a'mine inite' soto' iline' gamene nene olihe hoto' ha neivo mo soto' oloseive li ningi gili lanite' gili gili ele'vole' igivo' mini hilani'. Ido' ne'mine igi mini hilani' ne'mo ingine nene me misubou' mine gili' lo minelonive minamo ha venenga ve ne'minevo' gelo minelonive nene none li li soto' igi minani' ve. 14 Ido' evene' ma ingine gamazi ne'minevo' nilavo ma nene ne'mo ingine mo mini gili' lilizani' ebe'ine atokumu' vise' igi gizebo igi nizave lo gelelesune. 15 Ido' ingine gomu' mini mili minaa' ani' misubo'ninguko tine' mili gohi ma vilisa giladiniko tine' mili viliza aka'ine nene ha ngolo' lo minivo mo tine' mili vikedine. 16 Vikedine'za ingine minani' misubo ivile' ogo minine' ebe' Okulumoku' neine' nela lu'ine nene vavo a'mine misubou' nene ha gopo minani' ve. Ido' ingine ne'mine igi minaa' ani' nemu' O'moso aza engi' O'moso'ine minine' nemu' nene O'moso'ine nouve loo lo soto' olosa ovozo helaa' ine' nevoba olize izo lo soto' oga' ine' ve. Ido' aza nene engi' alinge' miniliza numuno ebe'ine do soto' ogo molo-ngidine' nenako ne'mo nene engi' O'moso'ine minine' nemu' ovozo helamaa' ine' nene mo gele none.
17 Ido' O'moso'mo Abalahamu'ni nene nenikumu' gele ele'vole' ihe amihe lo emengu' molo gipele Isaka'ni nene belo oloku' gize nemezo lavo Abalahamu' aza O'mosomu' gele ele'vole' ine' ne'mo gipele Isaka'ni nene belo oloku' gize emelesa ine'. Ee, gomu' nene a'mine Isaka'nimu' nene Abalahamuda O'moso'mo gamazi ato' ato' lo lo huko-do ti' lo line': Gei' guliveka di mini soto' igi mini-di dizilizani' ga'vopilemo' zuho nene a'mine Isakadatikovo' soto' ilisave lo lo-emavo Abalahamu' aza gele lamine' ogo a'minemu' nene gele ele'vole' ine'za Isaka' aza helaavo ma O'moso'mo gohi do ote-do lo huko lo nimine' gamazi nene ha do gihile izelido' o neive lo gala giline' nenako O'moso'mo lavo aza nene a'mine gipele hamo' Isaka'ni nene belo oloku' gizo O'moso lehize-delesa ine' ve. Ido' Abalahamu' Isaka'ni belelesa gamuno' neivo O'moso'mo geto o've lo-damidini Abalahamu' aza belavo mo heladinako nemu' nene hilinguti' O'moso'mo do tine' molo-davo ele'mizo ani' gelave.
20 Ido' Isaka' aza O'mosomu' gele ele'vole' ogo minine' ne'mo gipele Zakobongi Esaungi engita alinge' soto' o-ngemeline' inite' nemu' nene lo-ngemo no'noho' ize-ngidine'.
21 Ido' Zakobo' aza O'mosomu' gele ele'vole' ogo minine' ne'mo helelesa mininguti' nene Zosehe' gipele sita' nene hamo hamo' Zakobo' no'noho' ize-ngidine'. Ne'mine ogo zalo' do oto gubi' izo O'moso opo'ni line'.
22 Ido' Zosehe' aza O'mosomu' gele ele'vole' ogo minine' ne'mo vani molo helelesa minine' gameneu' nene Kanaha misubo nene O'moso'mo ngemelove lo salani molo-ngidine' nenako neze zuho Isilaele' aleve ingine Aigita misubo nene huli Kanaha misubola tine' mili vilisave lo gala gelo gele ele'vole' ogo a'minemu' lo-ngemo ido' neni' amuzo'ne nesi nene di vii a'mine Kanaha misubola galese izilizave lo lo-ngimine'.
23 Ido' Mose' soto' ogavo izelehoi melehoi ningasine' nene izipe lamine' goloso soto' ogavo ingine O'mosomu' gili ele'vole' igi minasine' ne'mo Aigita aleveti guve'inesi ve Halao' aza Isilaele' alevelati' gipe'ine ma soto' ikevo ma mo ngibili hili'mi vivo' minilisave lo lo huko-ngidingumu' nene golise gilami gili huli a'mine gipe'ine nene di haleki di minasivo ike'ni sito hamo vine'.
24 Ido' Halao' aluvo'mo Mose'ni nene do mongizavo minine' nenako aza nene ei' gipele gelo mino Aigita vetingu' evene' naba mino ne'mi lanite've ato ato' gelo minidine'za aza lodive ogosa O'mosomu' gele ele'vole' ogo minine' ne'mo O'moso'mo ei' evenele meni ngemelingu' nene nezesi nemelive lo nemu' lulo molo minine' nenako nemu' nene Aigita ve nete Isilaele' aleve ingine Kilisito' zuho ne'mine lili' igi minadi'mo di u'musupo lizi-ngidavo minangu' nene nazasi vo holo engikisi mulumo gelo mineloni' nemu' O'moso'mo meni'ne nemeline' ne'mo Aigita misubou' heneni nganeni minine' nene ivile' o neive lo gelo ido' naza nene Aigita aleveti monovo golosolo' nene e'meto ne'mi lanite've nene nazasi ha gelo mineloni'za a'mine lanite've nene geto osu' liline' nenako nemu' nene ne'mine amo naza nene O'moso'mi evenele Isilaele' aleveu' nene vo holo engi' goboni mili-ngidangu' nene makato' mino mulumo alumo gelo minelone lo O'mosomu' gele ele'vole' ogo minine' ne'mo Halao' aluvo'mi gipele ve li-nidamilizave lo o've lo golise vine'. 27 Ido' O'mosomu' gele ele'vole' ogo minine' ne'mo guvelesi ve Halao' ne'mi golise've gelamo Aigita misubo hulo vine'. Ee, O'moso nene vetedunu' ngelo ningamolonido' o minine'za Mose' aza O'mosomu' gele ele'vole' ogo minine' ne'mo aza nene O'moso ninge neine' gele minivo minine' ne'mo nene Aigita misubo hulo O'moso'mo imine' gono nene hulamo geni bilingukisi ha amuzo molo do'mo vo minine'. 28 Ido' Mose' aza O'mosomu' gele ele'vole' ogo minive minine' nenako ne'mo nene aza ne'mine ine' ve. O'moso'mo angelo' ma imiselavo ogo Aigita aleveti gana' gipe'ine ngebelelingu' nene Isilaele' aleve leze gipetesi ngebelalive lo Mose' aza angeloli'mo ise'ine izeline' akalo' ngele'mize molo O'moso'mo lido' e'meto evene' lo-ngedavo Isilaele' aleve ingine sipisipi angale nene ngibili vanise'ine nene numu'ine gatedo' gatedo' nene noso mili hibi' izi hilika' hilika' ani' ve.
29 Ido' Isilaele' aleve ingine O'mosomu' gili ele'vole' ani' ne'mo guvo noso ma gulive Gulehe' Noso nene izo huko eza ema ogo goko' misubo ne'mino minine' gele minivo a'mingu' liki vani'. Ido' Aigita aleve inginesi a'mine'mine ogo volone li nivavo guvo noso ne'mo ihe' ogo do su'mize-ngedavo noso nii hilani'.
30 Ido' Isilaele' aleve ingine O'mosomu' gili ele'vole' igi minani' ne'mo O'moso'mo lido' e'meti Zeliko numuno ebeli'mi gesi gehenidunu' gizani' gesi ha'na nene go' laneme go' laneme nene gamene hamo hamo' di vodo vodo i-dika' i-dika' igi nizavo gamene seveni (7) ogavo a'mine gamene seveni (7) ne'mi lulou' nene gohi gamene seveni (7) ne'mine di vodo vodo i-dikevo a'mine gehenidunu' gizani' gesi nene ngululubizo lemo ongavo Isilaele' aleve a'mingu' dizi Zeliko aleve ngibili gese' ani'. 31 Ido' Isilaele' aleve lovo di Zeliko ebeku' olihe alisa navo a'mine ebeku' minine' pasidia' alu Lahaba' aza api' ogo O'mosomu' gele ele'vole' ogo minine' ne'mo Isilaele' ve sita' a'mine numuno ebe' Zeliko nene amamaka' mili ningi alisa vasive nene do lamine' o-ngedo numu'veu' ngele'mize molavo nemu' nene alinge' Isilaele' aleve nete igi Zeliko aleve O'moso'mi gamazi gili hulani' ngibili gese' angu' nene Lahaba'ni nene bilami iseve izi-dani' ve.
32 Ido' a'mine luvoni' evene' ingine O'mosomu' gili ele'vole' igi minani' ne'mine igi evene' linge muki' ingine a'mine'mine igi O'mosomu' gili ele'vole' ani'za naza nGideoni' ve Balaka' ve Samusoni' ve Zehita' ve Davidi' ve Samueli' ve ido' O'moso'mi veleti' gamazi li soto' iga' ave polohete linge muki' engi' neti gamazi lo osu' lo lolosa luvodiniko lo do vo nouvo ha'na idine. Nemu' nene gamazi linge nene ngelo ma lo osu' lamolosuve. 33 A'mine ve ingine O'mosomu' gili ele'vole' igi minadi'mo O'moso'mo hize ele' o-ngedo neivo engikuti' linge ma nete amuzo mili misubo mala mala vi O'mosomu' gilamave nene lovo i ngimi ngivile' igi engita di gelekele' i-ngidani'. Ido' engikuti' linge ma nete engi' misubo'ningu' nene monovo lisihe' laminekovo' minelive li evene' di lisihe' i-ngidaa' ani' ve. Ido' O'moso'mo ne'mine mana'mine inite' do soto' o-ngedelove lo lo huko-ngidine' gamazi nesi nene engita gihile izaa' ine' ve. Ido' engikuti' evene' linge ma nete loposo gulo laioni nete ngibililisa ikevo ma a'mine laizoni nete libilikelizave li evene' nete aka'ine nene hizi tili-ngidaa' ani' ve. 34 Ido' engikuti' linge ma nete ololi'mo lo'vote-ngedelesa ine' amuzo've nene di hongu li-daa' ani' ve. Ido' linge ma nene lovo ve nete bainati mite' nedunu' ngibilaa' ani'za ingine olovo' lamine' ikevo bainati mite' ne'mo ngebelamaa' ine' ve. Ido' linge ma ingine gilizevo minanguti' nene amuzo ve lili' igi minaa' ani'. Ido' misubo mauti' ve igi lovo i ngimaa' angu' nene linge ma nete amuzo mili mini ngimiseli di vaa' ani' ve. 35 Ido' vene' linge ma nene izipaha'ine hilikenguti' nene O'moso'mo do ote-ngedavo gohi ize'ningida igi gi'mizaa' ani' ve. Ido' linge ma ingine O'mosomu' gili ele'vole' igi minani' ne'mo ve malite gavoso ngibili goboni mili-ngidi ti' li li-ngidaa' ani' ve: Isetine izo gavoso lengebelamoloniko lingine O'moso mehedine imi mono' nene hulilizave li ne'mine li-ngidaa' ani'za alingeta hele noloninguti' gohi oto minevo' minevo' lemeni dameni lamine' doso' ma nenave li gili huli nizavo ngibilikevo hilaa' ani' ve. 36 Ido' linge ma nene evenelite gamazi goloso palasa li-ngidi gize zohi' i-ngidi amuzo malehe nala' izi lobe tobe' ani' nedunu' nene ngibilaa' ani' ve. Ido' linge ma nene gize'nido' a'nido' seni nala' izi-ngidi huli nala' numungu' i-ngidaa' ani' ve. 37 Ido' linge ma nene gehenidunu' huli huli' igi ngibilaa' avo hilaa' ani' ve. Ido' linge ma nene ngibili giti seta' iga' ani' ve. Ido' linge ma nene bainati mite' nedunu' ngibili hilaa' ani' ve. Ido' linge ma O'mosomu' gili ele'vole' ani' nemu' ngimiseli hulikevo oko'nido' inite'ine nomivo sipisipi losuvo ido' meme' losuvo nedunukovo' oko'nido' ngili moni oko'ine losuvo'mi inite' noso' initekisi ido' genegana'inesi muki' nene nomivo nimonavo goboni mili-ngidi di goloso i-ngidaa' ani' ve. 38 Ingine O'mosomu' gili ele'vole' igi evene' lisihe' lamine' minadi'mo evene' linge muki' nene engito' lisihe' igi minamani'za a'mine aleve nene evenelite vasa izi-ngidikevo guhali hali igi vi evene' nizamada ebe' hadivela ido' golola geheni muliku' ido' misubo luloukisi gopo ingaa' ani' ve. 39 A'mine mene aleve muki' ingine ezemu' gili ele'vole' ani' nemu' O'moso'mo ningivo lamine' ine'za lehize-ngedelove lo evenele zuho lo molo-ngidine' inite' nene olihe dami hilani' ve. 40 Ido' a'mine O'moso'mo ngemelove lo lo molo-ngidine' inite' nene olihe dami hilani' nene nanitekumu' ve. O'moso'mo leli' olihe soto' amunivo engi' lehize-ngedeloni' inite' nene gomu' mili mudise dalizado' lisihe' i nizaha gizebo igi nizavo lelikisi makato' dalone' nene lamine' oloseive lo gomu' gele minine' nenako nemu' nene ingine olihe dami hilani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
ESVthroneDavidIsa-Rev
KJVWHNUJohn 1
© Tyndale House, Cambridge, UK - 2018